Apa Rahsia New Zealand Tewaskan Covid-19?

Share it
New Zealand telah menamatkan arahan ‘Alert Level 4’ pada 27 April 2020 yang boleh diibaratkan seperti Perintah Kawalan Pergerakan di Malaysia. Arahan ini mengambil masa selama 33 hari berkuatkuasa bermula 26 Mac 2020 dimana penduduk New Zealand diarahkan untuk duduk di rumah dan hanya keluar untuk melakukan perkara penting seperti membeli barang dapur ataupun melakukan rawatan kesihatan.

Langkah New Zealand dalam mengendalikan krisis Covid-19 ini mendapat pujian ramai pihak dimana kerajaan New Zealand berjaya melandaikan lekuk dengan efektif. Pada hari yang ke-33 ( hari terakhir Alert Level 4 ), bilangan kes baru yang dicatatkan hanya 5 kes. Angka ini menunjukkan New Zealand berjaya mengurangkan 93% bilangan kes baru dari 78 kes pada hari pertama.

Sebagai perbandingan ringkas, Malaysia pada hari pertama menerima 117 kes baru dan hanya berkurang 28% kepada 84 kes pada hari ke-33

Sehingga 27 April 2020, New Zealand mencatatkan 1,469 kes dengan 19 kematian.

Tempoh pelaksanaan perintah kawalan pergerakan untuk New Zealand juga amat pendek iaitu selama 33 hari. Malaysia pula telah melanjutkan PKP kepada 8 minggu ataupun bersamaan dengan 55 hari namun pelbagai sektor ekonomi dibenarkan bermula 4 Mei 2020. Satu tindakan yang janggal kerana bercanggah diantara satu sama lain. Jiran kita, Singapura pula melaksanakan arahan
circuit breaker
 selama 56 hari bermula 7 April 2020 hingga 1 Jun.

Apakah rahsia kejayaan New Zealand?

Kedudukan geografi New Zealand terletak bersendirian di barat daya Lautan Pasifik Selatan, memberikan kelebihan buat New Zealand dalam menangani Covid-19 ini. New Zealand tidak mempunyai sebarang sempadan darat dengan mana-mana negara sekaligus menjadikan cara termudah untuk memasuki New Zealand hanyalah melalui pengangkutan udara. Ini membolehkan New Zealand menumpukan seluruh tumpuan mereka untuk saringan di pintu-pintu masuk utama iaitu di Auckland dan Christchurch.

Populasi dan taburan penduduk New Zealand turut memudahkan kerja New Zealand dalam memerangi Covid-19. Populasi New Zealand hanya satu perenam populasi Malaysia iaitu sekitar 5 juta orang, lebih kecil berbanding populasi rakyat Malaysia di Lembah Klang. Hanya satu bandar di New Zealand yang mempunyai lebih dari 1 juta penduduk iaitu Auckland manakala bandar-bandar lain mempunyai jumlah penduduk yang kecil.

Kelebihan natural ini memberikan New Zealand untuk berada setapak di hadapan dalam menentang virus global ini.

Komunikasi yang Cekap

Teknik komunikasi kerajaan New Zealand amat efisien dalam menyampaikan mesej kepada rakyat. Sebagai contoh, kerajaan memperkenalkan rajah ‘ sistem Alert ‘ pada 16 April bagi memberikan rakyat New Zealand gambaran apa yang akan dilalui rakyat New Zealand dalam menghadapi Covid-19. Sebaliknya di Malaysia, pengumumkan PKP dilakukan tanpa sebarang makluman awal kepada rakyat.

Liputan internet yang tinggi melebihi 90% dalam kalangan rakyat New Zealand turut dimanfaatkan oleh kerajaan New Zealand. Sejak awal, kerajaan NZ telah memulakan kempen ‘ Unite Against Covid-19 ‘ dimana platform Youtube digunanakan. Kompilasi video yang menyeru untuk rakyat New Zealand duduk di rumah turut dikeluarkan dengan menampilkan personaliti terkenal New Zealand seperti Taika Waititi ( pengarah Jojo Rabbit ), TJ Perenera ( bintang All Blacks ) dan Benee ( penyanyi ).

Bagi memudahkan urusan mencari maklumat berkaitan Covid-19, kerajaan New Zealand telah mewujudkan satu laman web khas berkaitan Covid-19.

Menurut laporan berita tempatan, kerajaan New Zealand memperuntukkan $15 juta ( RM40 juta ) di dalam pakej rangsangan ekonomi untuk membiayai aktiviti kempen ‘ Unite Against Covid-19 ‘.

Kepimpinan yang Mantap dan Demokrasi yang Kukuh

Seperti Dr Noor Hisham di Malaysia, Ketua Pengarah Kesihatan New Zealand, Ashley Bloomfield turut menerima pujian rakyat New Zealand atas kecekapan beliau mengendalikan krisis ini.

Namun apa yang membezakan Malaysia dan New Zealand adalah kestabilan politik. Meskipun Parti Buruh New Zealand mengemudikan kerajaan atas kerjasama dengan NZ First dan bersandarkan sokongan ‘
confidence and supply
 ‘ dari Parti Hijau, pemerintahan Buruh Keenam kekal utuh tanpa pergolakan politik di tengah-tengah penggal.

Berbeza dengan di Malaysia, tatkala negara sedang bergelut dengan krisis dahsyat ini, Malaysia telah kehilangan hampir seminggu akibat kemelut politik yang melanda Malaysia pada penghujung Februari. Perkara-perkara ini sememangnya membantutkan usaha-usaha dalam menangani Covid-19

Dari segi respon ekonomi, New Zealand mengumumkan pakej rangsangan ekonomi bernilai $12.1 bilion seminggu sebelum arahan duduk rumah dikeluarkan. Ini membolehkan bantuan disalurkan secepat mungkin yang mana masalah ‘tiada wang’ ketika menghadapi Alert Level 4 dapat diselesaikan.

Sebagai contoh, pada hari pertama ‘ Alert Level 4 ‘, kerajaan New Zealand telah membayar $1.5 bilion subsidi upah kepada majikan untuk diagihkan kepada pekerja. Di Malaysia, meskipun pakej rangsangan ekonomi telah diumumkan lebih awal oleh Tun Mahathir, namun ia tidak merangkumi langkah dalam menghadapi PKP. Pakej rangsangan ekonomi kedua pula hanya dilakukan 10 hari selepas PKP dilaksanakan. Sehingga hari ini, Menteri Kewangan melalui laporan LAKSANA belum mendedahkan kepada umum berapa jumlah susbidi upah yang telah dibayar kepada majikan.

Bancian atas talian dibuat oleh sebuah media New Zealand turut menunjukkan bahawa 61% pengguna Facebook di New Zealand bersetuju untuk perintah Alert Level 4 dilanjutkan. Ini menunjukkan kecekapan kerajaan New Zealand dalam menyalurkan bantuan sekaligus menyebabkan rakyat tidak gusar untuk terus berada di rumah.

Rakyat yang Berdisiplin

New Zealand juga terkenal sebagai sebuah negara yang terbaik dalam segenap aspek. Sebagai contoh, New Zealand sentiasa berada di kedudukan teratas dalam Indeks Persepsi Rasuah. Selain itu, New Zealand juga diiktiraf sebagai negara paling islamik berdasarkan nilai-nilai yang ditekankan oleh Islam. Pengiktirafan sebegini menunjukkan bahawa masyarakat di New Zealand mempunyai nilai disiplin yang tinggi.

Meskipun tiada ancaman denda dikeluarkan oleh kerajaan New Zealand, penduduk di negara ini patut dengan arahan kerajaan untuk tidak melakukan aktiviti-aktiviti sosial di luar rumah. Pengusaha-pengusaha pasaraya menyediakan hand sanitiser untuk pelanggan manakala pelanggan pula kelihatan faham dengan kepentingan untuk menjaga jarak.

Selain itu, konsep gelembung atau
bubble
 yang diperkenalkan oleh kerajaan New Zealand turut difahami oleh rakyat secara amnya. Penduduk di New Zealand perlu tinggal dan hanya berinteraksi dengan gelembung mereka saja, dan tidak boleh memecahkan gelembung mereka dengan berinteraksi dengan orang lain.

Jauh berbeza di Malaysia, bukan sahaja sebilangan rakyat tidak patuh dengan arahan PKP ini, terdapat juga gambar-gambar berkeliaran di media sosial yang menampilkan beberapa orang pemimpin yang dengan jelas melanggar arahan yang dikeluarkan oleh kerajaan.

Di New Zealand, Menteri Kesihatan yang melanggar arahan ini dengan segera menghantar surat peletakan jawatan sebagai tanda bertanggungjawab terhadap kesalahan tersebut. Namun atas dasar budi bicara Perdana Menteri, beliau telah diturunkan pangkat sebagai menteri paling junior.

Perdana Menteri, Jacinda Ardern pada 27 April telah menyatakan bahawa New Zealand telah berjaya memenangi peperangan menentang Covid-19 apabila tiada lagi penularan komuniti dilaporkan. Bermula 28 April, New Zealand akan memasuki tahap ‘ Alert Level 3 ‘ dimana perniagaan dibenarkan beroperasi dengan interaksi yang minimum.

Ikuti Ekonomi Rakyat di Telegram


Apakah Itu Kumpulan Wang Amanah Negara? Kenapa Pindaan Akta Dipersoalkan?

Share it
Saiz Aset Kumpulan Wang Amanah Negara

Pejabat Peguam Negara telah mewartakan pindaan melalui Ordinan Darurat terhadap Akta Kumpulan Wang Amanah Negara 1988 semalam dimana telah mendapat reaksi negatif daripada pelbagai pihak.

Pindaan yang dibuat membolehkan kerajaan menggunakan dana Kumpulan Wang Amanah Negara bagi tujuan pembelian vaksin Covid-19 ataupun perbelanjaan-perbelanjaan yang berkaitan bagi mencegah penularan penyakit berjangkit ini.

Sejarah Kumpulan Wang Amanah Negara

Dana ini diwujudkan pada tahun 1988 bagi memastikan penggunaan optima hasil sumber-sumber asli negara yang menyusut agar dapat memberi sumbangan yang berterusan dan stabil demi faedah negara dan generasi akan datang.

Petroliam Nasional Berhad ( PETRONAS ) antara pihak yang dinyatakan secara spesifik agar membuat sumbangan ke dalam tabung ini selain mana-mana pihak yang memperoleh royalti dari hasil petroleum ataupun hasil-hasil menyusut yang lain. Pada tahun 2018, PETRONAS telah membuat sumbangan sebanyak RM100 juta ke dalam tabung ini.

Menurut seksyen enam Akta Kumpulan Wang Amanah Negara, terdapat dua situasi dimana wang ini wajar digunakan sebelum berlaku pindaan yang diwartakan semalam iaitu untuk kegunaan tabung pembangunan dan memberi pinjaman ataupun pendahuluan kepada kerajaan.

Berdasarkan penyata kewangan 2018, saiz aset Kumpulan Wang Amanah Negara adalah berjumlah RM16.13 bilion. Skop pelaburan untuk dana ini hanya terhad kepada bon, deposit, emas, ekuiti dan REITS sahaja.

Sejak penubuhannya pada tahun 1988, PETRONAS merupakan penyumbang tunggal terhadap tabung ini dengan sumbangan terkumpul sebanyak RM9.3 bilion.

Kenapa Pindaan Akta Kumpulan Wang Amanah Negara Dipersoalkan?

Objektif asal dana ini diwujudkan adalah untuk membolehkan generasi akan datang meraih manfaat apabila hasil bumi negara telah pun susut kelak. Dana ini hampir serupa dengan Tabung Minyak Norway dimana hasil-hasil minyak di negara itu dilaburkan bagi memberikan pulangan berterusan kepada rakyat Norway.

Pindaan akta yang membenarkan penggunaan dana ini untuk tujuan mengawal penularan Covid-19 kelihatan bertentangan dengan matlamat asal penubuhan dana ini meskipun krisis Covid-19 kian meruncing.

Kerajaan Memperuntukan RM17 Bilion Untuk Tabung Covid-19 Pada Belanjawan 2021

Namun demikian, terdapat beberapa persoalan yang dibangkitkan oleh sebilangan pihak terhadap pindaan akta ini. Hal ini kerana kerajaan telah pun membuat peruntukan yang besar di dalam Belanjawan 2021 bagi membeli vaksin dan membiayai perbelanjaan menentang Covid-19.

Menurut Tinjauan Ekonomi 2021 yang dikeluarkan oleh Kementerian Kewangan, Kerajaan Malaysia telah memperuntukkan sebanyak RM17 bilion untuk Tabung Covid-19 bagi tujuan merangsang ekonomi negara sehingga penghujung tahun 2022.

Selain itu, Timbalan Menteri Sains, Teknologi dan Inovasi ( MOSTI ), Ahmad Amzad Hashim turut menjelaskan di Dewan Rakyat bahawa kerajaan telah memperuntukkan RM3 bilion bagi tujuan pembelian vaksin di dalam Belanjawan 2021.

Bahkan pada bulan lalu, akhbar melaporkan peruntukan pelaksanaan vaksin telah ditingkatkan kepada RM5 bilion. Oleh sebab itu, sebilangan pihak mempersoalkan kewajaran untuk kerajaan menggunakan wang dari Kumpulan Wang Amanah Negara bagi tujuan tersebut.

Ketelusan di dalam perolehan vaksin juga dipertikaikan kerana parlimen masih lagi tidak bersidang sekaligus tiada sesi soal jawab diantara wakil rakyat dan ahli pentadbiran kerajaan. Dalam erti kata lain, proses semak dan imbang yang menjadi tunjang demokrasi sudah lagi tidak mengambil tempat.

Persoalan asas lain seperti berapakah kos sebenar pembelian vaksin juga masih tidak didedahkan kerajaan sehingga kini.

Kerajaan kelihatan terus berdepan dengan krisis keyakinan dalam menguruskan pandemik Covid-19. Kuasa luas yang diberikan kepada kerajaan melalui pengisytiharan darurat telah menimbulkan syak wasangka terhadap dasar dan tingkahlaku kerajaan termasuklah mereka yang kini berada di dalam kerajaan. Dengan pilihan raya semakin hampir, rakyat semakin gusar dengan kebarangkalian dana-dana awam digunakan untuk tujuan lain.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Bagaimana Bernard Arnault (Bos LVMH) Menjadi Manusia Terkaya di Dunia?

Share it
Kylian Mbappe sebagai duta jenama jam tangan TagHeuer

Jika anda diminta untuk menyebut jenama-jenama barangan mewah yang ada pada ketika ini, sudah pasti anda tidak akan terlepas untuk menamakan label-label seperti Louis Vuitton, Christion Dior ataupun Hublot.

Label-label tersebut merupakan sebahagian daripada 75 koleksi jenama barangan mewah yang dimiliki oleh LVMH Moët Hennessy Louis Vuitton (LVMH) yang merupakan sebuah syarikat gergasi barangan mewah yang berpangkalan di kota Paris.

LVMH terbentuk pada tahun 1987 apabila Louis Vuitton bergabung dengan syarikat pengeluar minuman keras champane dan cognac, Moet Hennenssy sekaligus menjadikan entiti berkenaan sebagai peneraju barangan mewah dunia.

Dari detik itu, LVMH melakukan beberapa siri pengambilalihan bagi mengukuhkan d0ominasi mereka terhadap industri barangan mewah. Givenchy, TagHeuer, Fendi, Loro Piana, Christian Dior dan Tiffany & Co. merupakan antara jenama-jenama barangan mewah yang telah dibeli oleh LVMH.

Sephora pula dibeli oleh LVMH pada tahun 1997 bagi menguasai rantaian peruncitan sekaligus memudahkan LVMH menjual sebahagian produk mereka seperti minyak wangi dan produk kosmetik secara terus kepada pengguna.

Setelah 35 tahun syarikat ini beroperasi, LVMH yang disenaraikan di Euronext kini bernilai $500 bilion (RM2.2 trilion) dengan hasil tahunan sebanyak $87 bilion (RM426.1 bilion). Arkitek di sebalik kejayaan ini, Bernard Arnault yang menguasai 48.2% pemilikan LVMH dinobatkan sebagai orang paling kaya di dunia, mengatasi Elon Musk pada tahun 2023 dengan nilai kekayaan sebanyak $212 bilion (RM940.1 billion).

*Elon Musk pada tahun 2023 mempunyai kekayaan sebanyak $165 bilion (RM732.2 bilion)

Pecahkan Dominasi Teknologi, Prestij Bermaharajalela

Untuk sekian lama, pemilik-pemilik syarikat teknologi mendominasi carta teratas orang paling kaya di dunia. Dari tahun 2014 hingga 2017, pengasas Microsoft, Bill Gates dinobatkan sebagai orang paling kaya di dunia, diikuti oleh Jeff Bezos (Amazon) pada tahun 2018-2021 dan Elon Musk (Tesla/SpaceX) pada tahun 2022.

Teori
value-creation
 menerangkan mengapa individu-individu seperti Bill Gates, Jeff Bezos dan Elon Musk layak dinobatkan sebagai orang paling kaya di dunia. Nilai tambah hasil produk-produk yang diperkenalkan syarikat-syarikat teknologi ini dikatakan memudahkan urusan kehidupan harian orang ramai, lantas mencerminkan nilai syarikat mereka yang tinggi.

Ya, tidak boleh dinafikan, Microsoft telah membantu komputer di seluruh dunia beroperasi. Begitu juga dengan Amazon yang telah mengubah cara pengguna membeli barang yang kini semuanya di hujung jari. Namun bagaimana pula dengan LVMH? Apakah nilai tambah sebenar yang dicipta syarikat barangan mewah ini sehingga mampu mencecah nilai $500 bilion?

Hakikatnya….syarikat ini tidak mewujudkan nilai tambah sebenar. Jam tangan Hublot Big Bang bernilai RM57,000 memberikan ketepatan masa yang sama sahaja dengan telefon pintar Xiaomi buatan China. Beg tangan yang dibeli di Bonia turut dapat memuatkan seberapa banyak barangan yang ingin disumbat di dalam beg tangan Christian Dior.

Prestij dan Reputasi

Kedua-dua kalimat di atas inilah strategi LVMH di dalam mewujudkan nilai terhadap label-label jenama mereka, sehinggakan produk mereka menjadi dambaan golongan elit seluruh dunia.

LVMH rekodkan margin keuntungan kasar sebanyak 68.4% pada tahun 2022

Pada tahun 2022, LVMH membelanjakan $31 bilion (RM137.6 bilion) untuk tujuan pemasaran, lebih tinggi berbanding kos jualan atau penghasilan produk mereka yang bernilai $27.53 bilion (RM122.1 bilion). Langkah strategi pemasaran dan penjenamaan LVMH mereka sememangnya bukan
kaleng-kaleng
.

Personaliti terkemuka seperti Anne Hathaway, Kylian Mbappe, Zendaya, Charlize Theron, Beyonce, Rihanna dan Natalie Portman antara wajah-wajah yang menjadi
poster boy
 atau
poster girl
 jenama-jenama mereka pada tahun lalu.

Penyata kewangan LVMH juga menunjukkan bahawa syarikat barangan mewah ini merekodkan margin keuntungan kasar yang begitu tinggi iaitu sebanyak 68.4%. Dalam erti kata lain, bagi setiap RM1 yang dijual oleh LVMH, syarikat ini meraih keuntungan kasar sebanyak 68 sen, satu angka yang besar jika dibandingkan dengan margin keuntungan di sektor-sektor lain.

Namun margin keuntungan besar ini tidaklah begitu menghairankan. Hal ini kerana jika diteliti dengan lebih mendalam, produk-produk mereka seperti liquor ataupun beg tangan kulit tidak memerlukan sebarang teknologi
rocket-science
 untuk dihasilkan sekaligus membolehkan LVMH mengekalkan kos pengeluaran yang rendah.

Anne Hathaway memperagakan koleksi barangan kemas Bulgari

Orang Kaya Terus Berbelanja…..

LVMH yang merekodkan keuntungan bersih sebanyak $15.52 bilion (RM68.9 bilion) pada tahun 2022 dijangka akan terus mencatatkan prestasi kewangan yang memberangsangkan pada tahun-tahun mendatang. Pembukaan semula ekonomi global pasca-Covid 19 sememangnya memberikan
booster
 buat LVMH yang menyaksikan hasil mereka meningkat 23% pada tahun 2022 berbanding tahun 2021.

Generasi kaya baru yang terhasil di China dikatakan akan terus memacu jualan syarikat barangan mewah ini. Mengikut statistik yang dikongsikan oleh LVMH, pasaran Asia menyumbang 37% daripada keseluruhan jualan mereka pada tahun 2022 mengatasi pasaran Amerika Syarikat (27%) mahupun Eropah (24%).

*Hasil LVMH untuk suku pertama 2023 naik 17% dari $19.8 bilion kepada $23.2 bilion berbanding tempoh yang sama tahun 2022.

Sentimen pelabur terhadap LVMH juga kekal positif. Kini, LVMH menjadi syarikat pertama dari Eropah yang berjaya memecah nilai modal pasaran melebihi $500 bilion setelah nilai saham LVMH naik 218% dari €284.40 pada lima tahun yang lalu kepada €904.10. Satu pencapaian yang membanggakan bagi syarikat yang menjual prestij dan reputasi.

Ikuti Ekonomi Rakyat di Telegram


Bagaimana Pekerja Asing Dieksploitasi di Malaysia

Share it
6.7 juta pekerja asing di Malaysia

Isu kebanjiran pekerja asing di Malaysia sudah sejak sekian lama menjadi topik perbualan masyarakat kita. Gambaran terhadap pekerja asing juga rata-rata negatif, ada juga yang menyalahkan buruh-buruh asing ini terhadap masalah struktur yang dihadapi di negara ini.

Misalnya dengan tuduhan pekerjaan-pekerjaan untuk orang tempatan kini telah dimonopoli oleh pekerja asing. Ataupun kebanjiran warga asing dikaitkan dengan peningkatan kes jenayah di sesuatu kawasan itu. Hakikatnya, dakwaan-dakwaan sedemikian tidak disertakan dengan hujah yang kukuh.

Menurut Jabatan Perangkaan Malaysia, bilangan pekerja asing yang berada di Malaysia adalah seramai 2.3 juta orang. Walaubagaimanapun, angka ini tidak mengambil kira bilangan pekerja asing yang tidak berdaftar secara sah.

Bilangan Pendatang Asing Tanpa Izin ( PATI ) di Malaysia tidak dapat dipastikan kerana data yang tidak komprehensif. Namun kenyataan Menteri Sumber Manusia, Richard Riot beberapa tahun lalu menganggarkan bahawa terdapat sekitar 6.7 juta pekerja asing sah dan tidak sah di Malaysia.

Jumlah ini jauh lebih tinggi berbanding bilangan pekerja asing yang berdaftar. Angka ini juga menunjukkan bilangan pekerja asing di Malaysia bersamaan dengan 40% daripada keseluruhan tenaga buruh di negara ini.

Kebanjiran pendatang asing di negara ini telah mencetuskan kebimbangan dalam kalangan warga kita. Sudah pasti, jika disebut pendatang ataupun pekerja asing, yang digambarkan di benak fikiran adalah mereka yang datang daripada Bangladesh, Indonesia, Nepal ataupun Myanmar. Bukannya mereka yang berkulit putih yang dilabel sebagai ‘ekspatriat’.

Pekerja asing dikerah bekerja lebih masa

Meskipun perkara ini merunsingkan majoriti rakyat Malaysia, namun hakikatnya, bagi kelompok elit di negara ini, warga asing merupakan sumber keuntungan perniagaan mereka. Penggunaan buruh asing tidak memerlukan kos yang tinggi berbanding pekerja tempatan kerana tidak perlu membayar gaji yang setara dan kos lain seperti caruman KWSP.

Pekerja-pekerja asing boleh dikerah bekerja lebih masa dan berat dengan lebih mudah kerana mereka tinggal secara berkelompok. Isu tempat tinggal pekerja asing yang sesak juga telah mendapat liputan meluas sebelum ini apabila terdapat penularan jangkitan Covid-19 pekerja asing di sebuah syarikat sarung tangan tempatan sekaligus mewujudkan kluster terbesar di negara ini.

Sudah pasti, segala kemarahan terhadap isu membabitkan warga asing hanya ditujukan kepada warga asing itu sendiri, bukannya majikan mereka yang tidak memberikan layanan yang baik dan mengeksploitasi pekerja-pekerja mereka.

Lebih malang buat pendatang asing tanpa izin kerana mereka dikerah bekerja tanpa upah dan pembelaan yang sewajarnya. Bagi pihak majikan, ” Nothing to Lose “, kerana pekerja-pekerja asing yang tinggal secara tidak sah ini tidak akan mampu menuntut hak-hak mereka dan mengemukakan aduan secara rasmi atas sebab status mereka.

Apa yang lebih menyedihkan bagi sebilangan pekerja asing tanpa izin di Malaysia, status tanpa izin mereka wujud bukannya semata-mata kerana mereka telah menyelinap masuk ke negara ini secara tidak sah. Tetapi adakalanya majikan mereka tidak memperbaharui permit pekerjaan mereka sekaligus menjadikan mereka sebagai pendatang asing tanpa izin.

Dan apabila pihak berkuasa membuat operasi kelak, mereka inilah yang bakal ditangkap sambil pihak media membuat rakaman operasi untuk disiarkan pada sesi berita jam 8 malam. Manakala bagi pihak majikan, ” business as usual “.

Masalah Yang Tidak Akan Selesai

Masalah kebanjiran pekerja asing ini tidak akan selesai selagi tidak ada kesanggupan politik dan ekonomi daripada kerajaan. Pelbagai pihak meraih keuntungan susulan lambakan pekerja asing di Malaysia.

Bagi majikan, mereka mampu menggajikan pekerja pada kadar yang jauh lebih murah. Bagi sebilangan penguatkuasa korup, pekerja asing juga menjadi lubuk mereka membuat duit. Manakala bagi kerajaan, kemasukan pekerja asing secara sah memberikan mereka hasil melalui levi yang dikenakan.

Rakyat Malaysia perlu menyalurkan rasa amarah mereka kepada tempat yang betul bukannya secara terus kepada pekerja asing.

Layanan terhadap pekerja asing di Malaysia juga perlu ditambahbaik terutamanya dari segi tempat tinggal dan suasana kerja. Perkara ini jika tidak ditangani akan memberikan masalah kepada keseluruhan masyarakat seperti mana yang terjadi sebelum ini.

Rakyat Malaysia perlu sedar bahawa layanan terhadap pekerja asing merupakan cerminan struktur sosial di negara ini. Jika pekerja asing tidak mendapat layanan yang sewajarnya, layanan warga tempatan yang berada di tingkat piramid yang paling bawah sekali juga tidak jauh beza daripada layanan yang diterima mereka.

Mereka juga bakal ditindas kelak.

Ikuti Ekonomi Rakyat di Telegram


Bagaimana Peraturan 78 Menguntungkan Bank, Namun Merugikan Peminjam?

Share it
Bagi setiap individu yang mempunyai pendapatan tersendiri di negara ini, boleh dikatakan majoriti pasti pernah membuat pinjaman kewangan daripada bank. Sebagai contohnya, pinjaman untuk membeli kenderaan, hartanah, memulakan perniagaan, mahupun pinjaman peribadi untuk kegunaan tertentu.

Secara asasnya, menambah hutang dengan membuat pinjaman dari institusi kewangan yang sah seperti pihak bank itu bukanlah sesuatu yang salah. Hal ini kerana tidak semua orang mampu untuk membeli aset seperti rumah atau kereta pertama dengan kaedah bayaran tunai, terutamanya mereka yang baru sahaja beberapa tahun melangkah masuk ke alam pekerjaan.

Namun apa yang membimbangkan, insiden keberhutangan dalam kalangan rakyat Malaysia ini diburukkan oleh gabungan beberapa faktor luaran dan dalaman. Antaranya termasuklah tahap pengetahuan kewangan yang lemah dalam kalangan rakyat Malaysia secara amnya. Menurut laporan Strategi Literasi Kewangan Kebangsaan 2019-2023, 1 daripada 3 merasakan diri mereka mempunyai tahap pengetahuan kewangan yang rendah.

Dalam masa yang sama, kebanyakan pekerja di Malaysia masih tersangkut dalam tangga gaji yang begitu rendah, meskipun memiliki kelayakan akademik yang tinggi dan pengalaman bekerja yang panjang.

Sebagai contoh, seorang pekerja yang berusia dalam lingkungan 30-34 tahun di Malaysia hanya menerima penengah gaji sebanyak RM2,392 sahaja. Gaji yang diterima mereka ini lebih rendah daripada gaji kehidupan wajar sebanyak RM2,700 yang dicadangkan oleh Bank Negara Malaysia (BNM) pada tahun 2018, meskipun mereka mempunyai pengalaman bekerja hampir 10 tahun (dengan andaian mereka mula bekerja ketika umur 24 tahun sejurus tamat pengajian).

Tidak cukup dengan itu, mereka turut diuji dengan krisis kenaikan kos sara hidup yang saban tahun mencengkam ‘survival’ anak-anak muda ini.

Isu-isu sebeginilah yang menyebabkan ramai rakyat Malaysia terpaksa membuat pinjaman, lantas dibelenggu hutang-hutang yang berisiko menjejaskan kewangan mereka sekiranya tidak diuruskan dengan baik. Nisbah hutang dalam kalangan isi rumah di Malaysia kepada KDNK negara pada ketika ini adalah sekitar 81.2%, menurut BNM.

Umum diketahui, apabila sesebuah pinjaman dilakukan, terdapat dua komponen yang perlu dibayar oleh seseorang peminjam, iaitu bayaran prinsipal serta bayaran faedah. Amalan yang biasa digunakan oleh bank-bank di kebanyakan negara, termasuklah di Malaysia dalam membuat pengiraan bayaran faedah bagi pembiayaan sewa beli (hire purchase) ialah dengan mengenakan Peraturan 78.

Secara mudahnya, Peraturan 78 ini dikira berdasarkan jumlah bulan dalam masa setahun, iaitu 1 ditambah 2, 3, 4 … sehinggalah 12, lalu menyamai angka 78. Disebabkan ini Peraturan 78 turut dikenali dengan nama lain iaitu ‘the sum of the digits’.

Peraturan 78 = 1 + 2 + 3 + 4 + 5 + 6 + 7 + 8 + 9 + 10 + 11 + 12

Menerusi Peraturan 78 ini, bank-bank terlebih dahulu membuat pengiraan bayaran faedah lebih awal berdasarkan tempoh pinjaman yang diambil. Bayaran faedah akan dikira sebanyak 12/78 daripada prinsipal bagi bulan pertama, 11/78 bagi bulan kedua, 10/78 bagi bulan ketiga, sehinggalah di bayaran ansuran terakhir, peminjam perlu membayar faedah sebanyak 1/78 daripada prinsipal.

Peraturan 78 ini sememangnya menguntungkan pihak bank, namun berisiko merugikan peminjam yang ingin melunaskan pinjaman lebih awal dari tempoh perjanjian.

Secara teorinya, pembayaran faedah yang dikira menggunakan Peraturan 78 ini tidak ada bezanya dengan bayaran faedah yang dikira secara dengan kaedah faedah mudah (simple interest), dengan syarat peminjam membayar mengikut jadual yang telah ditetapkan. Di akhir pembayaran ansuran, kedua-dua kaedah ini mempunyai jumlah bayaran faedah terkumpul yang sama.

Namun begitu, masalah akan timbul sekiranya peminjam mahu menamatkan hutang mereka dengan melangsaikan pinjaman lebih awal dari yang sepatutnya. Hal ini kerana mereka sudah pun membuat bayaran faedah yang lebih tinggi semasa awal-awal ansuran. Peraturan 78 ini seolah-olah memaksa peminjam untuk membuat bayaran faedah yang lebih mahal di peringkat awal, lantas merugikan peminjam yang ingin menamatkan hutang mereka dengan lebih awal.

Menggunakan contoh yang sama seperti di atas, katakanlah peminjam tersebut berhasrat untuk membayar kesemua pinjaman yang diambil lebih awal pada bulan kedua tempoh pinjaman, berbanding bulan kedua belas seperti yang sepatutnya. Maka, pemberi pinjaman (pihak bank) dalam situasi ini sudah pun meraih keuntungan berdasarkan 23/78 (bulan pertama 12/78 + bulan kedua 11/78) daripada bayaran faedah, atau sebanyak RM1474.36 yang sudah pun dibayar oleh peminjam semasa bulan pertama dan kedua bayaran ansuran.

Masalah pada Peraturan 78 ini turut ditekankan dalam sebuah kertas kajian oleh James H. Hunt, bekas Pesuruhjaya Bank dan Insurans Vermont yang berjudul “The Rule of 78: Hidden Penalty for Prepayment in Consumer Credit Transactions”. Beliau menyifatkan kaedah pengiraan berdasarkan Peraturan 78 ini ibarat mengenakan ‘denda’ kepada peminjam yang ingin melangsaikan hutang mereka lebih awal.

Peraturan 78 juga seakan-akan tidak memberikan pemangkin atau motivasi buat para peminjam yang berkemampuan agar segera melangsaikan hutang mereka. Menamatkan hutang dengan segera wajar digalakkan bagi membolehkan mereka mengurangkan komitmen bulanan yang perlu ditanggung serta memberi ruang untuk membina simpanan masing-masing dengan lebih terancang.

Maka disebabkan ini tidak hairanlah sesetengah negara maju seperti UK, Australia dan New Zealand mengharamkan penggunaan Peraturan 78 ini dalam pengiraan pembayaran faedah pinjaman.

Baru-baru ini, Pasukan Petugas Lembaga Pemantauan Kredit Pengguna (CCOB), sebuah badan berkanun dan kawal selia di bawah Kementerian Kewangan, menyarankan agar pelaksanaan Peraturan 78 dalam industri perbankan komersial di negara ini dimansuhkan. Pemansuhan ini disebut sebagai satu usaha bagi menaik taraf Akta Sewa Beli 1967 supaya lebih selari dengan perkembangan pasaran kewangan semasa yang lebih moden.

CCOB turut cadangkan supaya Peraturan 78 ini digantikan dengan kaedah baki berkurangan (reducing balance method) yang lebih adil buat para peminjam. Menerusi kaedah baki berkurangan ini, bayaran faedah dikira dengan mengambil kira baki pinjaman yang masih tinggal setelah pembayaran dilakukan setiap bulan. Kaedah ini lebih adil berbanding Peraturan 78 yang terlebih dahulu membuat perkiraan bayaran faedah lebih awal tanpa langsung mengambil kira faktor baki pinjaman yang semakin lama semakin berkurangan.

Mengambil contoh dari laporan CCOB tersebut, katakan seseorang itu membuat pinjaman sebanyak RM100,000 selama tempoh 108 bulan (sembilan tahun), dengan kadar faedah 10%. Apabila masuk tahun ketiga (bulan ke-36) dalam tempoh pinjaman, beliau membuat keputusan untuk menamatkan pinjaman lebih awal. Maka, dia harus membayar jumlah yang tertunggak sebanyak RM86,456.51, iaitu RM5,582.24 lebih mahal berbanding sekiranya menggunakan kaedah baki berkurangan (RM80,874.27).

Perbezaan bayaran penyelesaian awal antara Peraturan 78 vs Kaedah Baki Berkurangan

Cadangan daripada CCOB ini harus dipandang serius, dengan menyemak semula rasional di sebalik pelaksanaan Peraturan 78 ini samada hanyalah sebagai satu ‘trick’ dari institusi perbankan untuk mengaut keuntungan tanpa disedari.

Meskipun terdapat rebat yang ditawarkan pihak bank kepada peminjam yang melunaskan baki pinjaman pada tempoh yang lebih awal, namun kiraan rebat ini sering kali tidak dimaklumkan kepada peminjam dengan jelas apabila mereka menandatangani perjanjian untuk mendapatkan pinjaman.

Sebuah akta yang dinamakan sebagai Akta Kredit Pengguna (CCA) juga dijangka dimuktamadkan menjelang akhir tahun ini bagi melindungi pengguna di Malaysia. Lebih-lebih lagi apabila ketika ini terdapat banyak institusi kewangan bukan bank yang menawarkan pinjaman kredit serta pembelian atas talian dalam bentuk hutang menerusi konsep “Buy Now Pay Later”, yang berisiko menjejaskan kewangan rakyat Malaysia sekiranya tidak berhati-hati.

Kerajaan kini sedar bahawa mereka perlu memainkan peranan lebih aktif dalam mengawal selia industri perbankan di negara ini bagi menjamin kesejahteraan kewangan rakyat Malaysia, terutamanya mereka yang membuat pinjaman dari bank-bank.

Apatah lagi ruang akses terhadap kredit telah semakin meluas seiring dengan perkembangan ekonomi digital. Kekurangan kawal selia daripada pihak berkuasa boleh menimbulkan huru-hara, seperti mana yang berlaku di Amerika Syarikat dan Switzerland dimana bank-bank besar seperti Silicon Valley Bank dan Credit Suisse terperosok di dalam krisis pasaran kewangan.

Ikuti Ekonomi Rakyat di Telegram


Bajet 2023 – Menuju Pilihan Raya Umum Ke-15

Share it
Kerajaan dijangka menjana hasil sebanyak RM272.6 bilion pada tahun hadapan

Bajet 2023 merupakan perencah penting buat pentadbiran Perdana Menteri Ismail Sabri dalam mendepani Pilihan Raya Umum Ke-15 tidak lama lagi. Spekulasi pembubaran Parlimen yang berlegar pada Khamis akhirnya tenggelam setelah Menteri Kewangan, Tengku Zafrul membentangkan Bajet 2023 pada petang Jumaat yang lalu.

Kerajaan merancang untuk membelanjakan RM372.3 bilion pada tahun hadapan dengan RM94.3 bilion diperuntukkan untuk perbelanjaan pembangunan. RM5 bilion lagi diperuntukkan Kerajaan melalui Kumpulan Wang Covid-19 bagi tujuan sokongan bantuan sosial kepada kumpulan yang mudah terjejas dan selebihnya untuk perbelanjaan operasi.

Tahun hadapan, Purajaya menganggarkan akan menjana hasil sebanyak RM272.6 bilion, sedikit rendah berbanding RM285.2 bilion yang bakal diterima tahun ini. Pengurangan hasil ini didorong oleh pengurangan dividen PETRONAS yang bakal diterima Kerajaan sebanyak RM35 bilion berbanding RM50 bilion yang akan diterima pada tahun ini.

Dokumen Kementerian Kewangan mengunjurkan defisit fiskal negara bakal berkurang dari 5.8% pada tahun ini kepada 5.5% pada tahun hadapan berbanding saiz ekonomi. Namun dari sudut angka sebenar, defisit negara kekal berada melebihi RM98 bilion sejak tahun 2020 rentetan daripada perbelanjaan besar Kerajaan dalam memerangi pandemik Covid-19

Program Bantuan Sosial Diteruskan

Beberapa program utama bantuan sosial seperti Bantuan Keluarga Malaysia (BKM) diteruskan Putrajaya untuk tahun hadapan. Isi rumah berpendapatan RM2,500 sebulan kebawah dengan lima anak atau lebih dijangka menerima sehingga RM2,500 bantuan tunai melalui BKM.

RM272.3 bilion diperuntukkan untuk tujuan perbelanjaan operasi

Manakala bagi kumpulan isi rumah berpendapatan RM2,500 hingga RM5,000 sebulan, mereka dijangka menerima diantara RM500 hingga RM1,250 bantuan daripada Kerajaan bergantung kepada bilangan anak.

Menurut ucapan Bajet 2023 yang dibentangkan Tengku Zafrul, peruntukan keseluruhan BKM pada tahun hadapan adalah sebanyak RM7.8 bilion, sedikit rendah berbanding peruntukan RM8.2 bilion pada Bajet 2022 yang dibentangkan pada tahun lalu.

Kumpulan M40 turut bakal menerima manfaat daripada pengurangan kadar cukai pendapatan sebanyak 2% bagi individu yang mempunyai banjaran pendapatan bercukai diantara RM50,000 hingga RM100,000 setahun.

Selain daripada itu, lapan juta individu yang mempunyai pendapatan tahunan kurang dari RM100,000 setahun juga bakal menerima kredit e-dompet bernilai RM100. Insentif ini diberikan bagi meluaskan lagi penggunaan pembayaran tanpa tunai dalam kalangan rakyat Malaysia.

Beberapa program melibatkan kanak-kanak juga mendapat peruntukan yang lebih tinggi. Bayaran Bantuan Awal Persekolahan dinaikkan dari RM100 kepada RM150 bagi setiap kanak-kanak bersekolah. Manakala peruntukan program Rancangan Makanan Tambahan ditingkatkan dari RM2.50 kepada RM3.00 di Semenanjung Malaysia dan RM3.00 kepada RM3.50 di Sabah dan Sarawak.

Kerajaan akan membelanjakan RM95 bilion untuk tujuan perbelanjaan pembangunan

Kadar cukai untuk perusahaan mikro, kecil & sederhana (PMKS) turut diturunkan kepada 15% berbanding 17% bagi pendapatan bercukai RM100,000 pertama. Menurut Tengku Zafrul, insentif ini dijangkakan menjimatkan sehingga RM2,000 kepada lebih 150,000 pembayar cukai PMKS.

Penjawat awam juga antara yang mendapat habuan melalui Bajet kali ini. Bantuan Kewangan bakal disalurkan sebanyak dua kali membabitkan pembayaran keseluruhan sebanyak RM1,300 buat penjawat awam gred 56 dan kebawah. Kenaikan gaji tahunan juga bakal ditingkatkan dengan penambahan RM100 sekaligus menjadikan tunai tambahan yang bakal diterima tahun hadapan berjumlah RM2,500.

Belanja Semakin Tinggi, Hasil Tumbuh Perlahan

Hutang Kerajaan Persekutuan meningkat melangkaui RM1 trilion

Data anggaran hasil dan perbelanjaan Kerajaan untuk tahun 2023 mendedahkan kekangan hebat yang dihadapi oleh Putrajaya setelah bergelut selama dua tahun dalam memerangi wabak Covid-19.

Menurut kiraan Ekonomi Rakyat, sejak tahun 2012 yang lalu, hasil yang dijana Kerajaan hanya meningkat pada kadar 3.2% setahun dari RM207.9 bilion kepada RM285.2 bilion pada tahun ini. Namun dalam tempoh yang sama, perbelanjaan negara naik padar kadar 4.4% setahun dari RM249.9 bilion kepada RM384.7 bilion.

Defisit yang tinggi ini mengakibatkan Malaysia mengalami peningkatan hutang yang mendadak bersamaan dengan 61.0% berbanding Keluaran Dalam Negara Kasar (KDNK) pada tahun ini. Angka ini melebihi had siling hutang yang ditetapkan Kerajaan iaitu sebanyak 55% dahulu sebelum disemak semula kepada 65% setelah Covid-19 melanda.

Peningkatan hutang Kerajaan ini mendorong kepada kenaikan bayaran khidmat hutang (caj faedah) yang terpaksa diperuntukkan Kerajaan. Kini, Kerajaan terpaksa membelanjakan 15.1% (RM43.1 bilion) daripada keseluruhan hasil untuk membiayai kos faedah, jauh lebih tinggi berbanding 9.4% (RM19.5 bilion) yang dibelanjakan sepuluh tahun yang lalu.

Pada tahun hadapan, kos khidmat hutang dijangka meningkat kepada RM46.1 bilion yang bersamaan dengan 16.9% daripada kutipan hasil.

*Perbelanjaan operasi Kerajaan hanya boleh dibiayai melalui kutipan hasil. Hutang hanya boleh digunakan untuk membiayai perbelanjaan pembangunan bertujuan untuk memastikan Kerajaan mengamalkan disiplin fiskal yang baik

Selain daripada bayaran khidmat hutang, Kerajaan juga berdepan tekanan dalam mengawal perbelanjaan terhadap emolumen (pembayaran gaji penjawat awam) dan bayaran persaraan kepada bekas kakitangan Kerajaan yang masing-masing mencecah RM90.1 bilion dan RM29.1 bilion pada tahun hadapan.

Trend Tidak Mampan….. Potong Perbelanjaan atau Tambah Pendapatan?

Melihat kepada kenaikan perbelanjaan mendadak, Kerajaan hanya mempunyai dua pilihan dalam mengurangkan defisit fiskal. Pertama, potong perbelanjaan. Kedua, jana hasil tambahan.

Pemotongan perbelanjaan mungkin bakal dilaksanakan selesai Pilihan Raya Umum Ke-15 dilangsungkan. Perbelanjaan subsidi yang tidak efisien seperti subsidi minyak, elektrik mungkin bakal disemak semula kepada kaedah pemberian subsidi yang lebih bersasar lebih
cost-effective
.

Perbelanjaan pembangunan juga antara komponen yang boleh dikurangkan meskipun tidak baik untuk perkembangan sosio-ekonomi negara untuk jangka masa panjang.

Pilihan kedua adalah dengan menambah ruang kutipan hasil buat Kerajaan. Bermula awal tahun hadapan, cukai barangan bernilai rendah (RM500 kebawah) bakal dikenakan terhadap barangan yang dibeli secara atas talian.

Walaupun begitu, kutipan hasil daripada pengenalan cukai ini tidak signifikan kerana hanya akan menjana sekitar RM200 juta buat Putrajaya.

Cukai-cukai lain seperti cukai barangan & perkhidmatan (GST), cukai keuntungan luar biasa, cukai keuntungan modal sudah semestinya berada di dalam minda pemikir-pemikir Kerajaan bagi memastikan negara mempunyai hasil yang mencukupi untuk tahun-tahun yang mendatang.

2023 – Tahun Mencabar

Kerajaan naikkan unjuran pertumbuhan ekonomi Malaysia kepada 6.5%-7.0% pada tahun ini

Berbaki kurang tiga bulan lagi, prospek pertumbuhan ekonomi pada tahun ini dijangka cemerlang setelah Malaysia mencatatkan pertumbuhan 5.0% dan 8.9% pada suku pertama dan kedua tahun ini. Kerajaan juga telah menyemak semula unjuran pertumbuhan keseluruhan tahun ini dari 5.5%-6.5% kepada 6.5%-7.0%.

Rentetan kenaikan kadar bunga yang mendadak terutamanya di Amerika Syarikat dan zon Eropah, Kerajaan Malaysia meramalkan pertumbuhan ekonomi bakal menyederhana kepada 4.0%-5.0% pada tahun hadapan. Ini bukanlah perkembangan yang baik buat PM Ismail Sabri dalam menghadapi PRU15 kelak jika diadakan pada tahun hadapan.

Selain isu ekonomi perlahan, beliau juga bakal menghadapi tekanan ekonomi dari sudut kemerosotan nilai Ringgit, inflasi, isu peluang pekerjaan yang dijangka menjadi modal politik pihak lawan. Bukan itu sahaja, politik dalaman UMNO juga dijangka bakal mewujudkan rintangan buat beliau dalam memastikan kedudukannya sebagai PM terjamin pasca-PRU15.

Ikuti Ekonomi Rakyat di Telegram


Bank di Malaysia Akan Putuskan Pelanjutan Moratorium Pinjaman

Share it
Bank dijangka membuat keputusan tersendiri mengenai sama ada memperpanjangkan moratorium pembayaran pinjaman atau tidak setelah moratorium berakhir pada bulan September ini.

Penganalisis Affin Hwang Capital Research, Loong Chee Wei berkata, pihak yang terjejas disebabkan wabak Covid-19 sehingga kehilangan pekerjaan akan diberikan moratorium, tetapi ia bukanlah perintah menyeluruh.

“Sebilangan orang masih menghadapi kesulitan hingga saat ini, oleh itu moratorium yang diberikan harus bersasar ” katanya dalam taklimat media maya mengenai tinjauan makro dan ramalan sektoral Malaysia untuk separuh kedua 2020 hari ini.”

Selain itu, ketua ekonomi Affin Hwang Capital, Alan Tan berkata, rumah penyelidikan itu mengekalkan ramalan penguncupan Keluaran Dalam Negara Kasar (KDNK) 3.5% untuk Malaysia tahun ini, diturunkan oleh ketidakpastian ekonomi kerana kebimbangan yang semakin meningkat mengenai pandemik Covid-19. Beliau berkata penguncupan paling ketara dijangka dapat dilihat pada suku kedua tahun ini.

“Namun, kami berpendapat pertumbuhan akan pulih hingga enam peratus tahun depan sementara eksport dijangka pulih tujuh peratus,” katanya.

Mengenai
Overnight Policy Rate
 (OPR), Bank Negara Malaysia dijangka mengekalkan kadar semasa hingga akhir 2021 sebelum menormalkannya kembali kepada tiga peratus.

“Ini kerana ekonomi telah kembali kuat ke kapasiti penuh setelah kemerosotan selama perintah kawalan pergerakan dilakukan untuk mengekang penyebaran Covid-19,” katanya.

OPR pada masa ini berada pada kedudukan dua peratus dan Jawatankuasa Dasar Monetari (MPC) dijangka akan mengadakan sidang keempat di bulan hadapan.

Mengenai Ringgit, Tan mengatakan bahawa matawang Malaysia dijangka pulih berbanding dolar AS yang didorong oleh sentimen ekonomi tempatan yang positif.

“Pasaran juga akan lebih baik daripada Amerika Syarikat kerana pelabur asing kini didorong untuk melabur di pasaran domestik yang digabungkan dengan pelemahan dolar AS kerana langkah-langkah pelonggaran kuantitatif,” katanya.

Kadar faedah AS pada masa ini hampir sifar dan Rizab Persekutuan AS tidak merancang untuk menaikkan kadar sehingga ekonomi menunjukkan tanda-tanda pemulihan selepas Covid-19.

Bank Dunia sebelum ini meramalkan KDNK global menguncup 5.2 peratus tahun ini, kemelesetan global terdalam dalam beberapa dekad.

-Bernama

Ikuti Ekonomi Rakyat di Telegram


Bantuan Tunai Selama Enam Bulan Harus Diberikan Kepada Isi Rumah B60

Share it
COVID-19 mendedahkan pelbagai masalah yang wujud untuk sekian lama di negara ini. Pembuat dasar terutamanya menteri perlu belajar daripada krisis Covid-19. Jika kita tidak mengambil iktibar dari pandemik ini, golongan kurang bernasib baik akan terus hidup merempat pada masa hadapan.

Kerajaan harus berbelanja dan tidak sepatutnya menyuruh rakyat mengeluarkan simpanan untuk meneruskan kehidupan mereka. Setakat ini, kerajaan hanya memperuntukkan 5% daripada keseluruhan KDNK ( RM72.6 bilion ) di dalam pakej rangsangan ekonomi. Angka ini jauh lebih rendah berbanding peruntukan jiran-jiran kita seperti Singapura ( 19.8% ), Thailand ( 9.6% ) dan Filipina ( 7.4% ).

Antara inisiatif yang perlu dilaksanakan untuk tempoh enam bulan akan datang adalah

1. Bantuan Tunai selama enam bulan kepada isi rumah B60
. Langkah ini akan memanfaatkan 4.4 juta isi rumah di seluruh Malaysia. Isi rumah di dalam kumpulan B20 ( pendapatan kurang dari RM3,000  sebulan ) akan menerima RM1,200 sebulan. RM1,200 adalah jumlah yang wajar kerana ia memastikan isi rumah tidak jatuh ke lembah kemiskinan tegar. Langkah ini dianggarkan menelan belanja sekitar RM23.7 bilion.

2. Bantuan Tunai selama enam bulan kepada pekerja yang bekerja sendiri
. Mereka yang bekerja sendiri kebiasaannya terlibat di dalam perusahaan kecil dan sederhana. Bantuan tunai secara konsisten adalah amat penting buat kumpulan ini. Kajian yang dijalankan oleh Kementerian Pengajian Tinggi menunjukkan 8 daripada 10 graduan yang menjalankan perniagaan sendiri meraih pendapatan kurang dari RM2,000 sebulan.

Oleh itu, bantuan tunai sebanyak RM1,000 sebulan diperlukan. Ini berbeza dengan bantuan Geran Khas Prihatin yang diberikan hanya sekali. Anggaran kos bagi langkah ini adalah sekitar RM14.3 bilion

3. Melaksanakan Liputan Keselamatan Sosial Kepada Pekerja Yang Bekerja Sendiri
. Inisiatif ini bakal memanfaatkan satu juta pekerja yang bekerja sendiri. Kerajaan perlu membantu membiayai 70% caruman keselamatan pekerja untuk tempoh enam bulan yang pertama.

Manakala untuk tempoh enam bulan yang selebihnya, kerajaan hanya perlu membantu membiayai caruman mereka sebanyak 50% iaitu pada kadar RM25 sebulan. Inisiatif ini boleh dijalankan selama setahun dengan anggaran kos sekitar RM356 juta.

4. Mewujudkan Peluang Pekerjaan Kepada Rakyat
. Iniatif yang dilakukan ketika ini perlu diperluaskan lagi. Sebagai contoh, program MyJob@Wilayah yang dilaksanakan oleh Kementerian Wilayah hanya menyediakan peluang pekerjaan yang terhad iaitu sebanyak 4,000 pekerjaan. Ini hanya bersamaan dengan 9% daripada keseluruhan penganggur di Kuala Lumpur.

Gaji permulaan untuk graduan juga adalah terlalu rendah dan tidak masuk akal, iaitu pada kadar RM2,000 sebulan. Jumlah ini adalah lebih rendah berbanding gaji wajar yang sepatutnya diperolehi bagi mereka yang tinggal di Kuala Lumpur. Program ini harus diperluaskan dengan memberi peluang pekerjaan sekurang-kurangnya kepada sekitar 14,500 (40%) orang yang menganggur di Kuala Lumpur.

Gaji permulaan harus diberikan sebanyak RM2,500 sebulan kepada pekerja bukan graduan dan RM3,000 sebulan bagi graduan. Ketika menghadapi krisis, sektor swasta tidak akan mampu untuk mewujudkan pekerjaan. Kerajaan lah yang sepatutnya masuk ke pasaran dan melaksanakan langkah ini.

Program ini boleh dijalankan secara kontrak untuk tempoh enam bulan. Inisiatif ini dijangka memerlukan belanja sebanyak RM229 juta ataupun bersamaan dengan 6% pendapatan yang dijana oleh DBKL pada tahun 2019. Pihak berkuasa tempatan di kawasan lain juga boleh melaksanakan program ini.

Kos keseluruhan inisiatif ini adalah sekitar RM38.5 bilion. Jumlah suntikan fiskal hasil daripada cadangan di atas adalah sekitar 8% daripada KDNK, lebih kurang sama dengan peruntukan di negara lain seperti Thailand dan Filipina.

Hutang fiskal negara dijangka akan meningkat kepada 61% berbanding KDNK, lebih sedikit berbanding had hutang kerajaan. Perkara ini boleh dilakukan kerana had hutang kerajaan boleh dipinda apabila parlimen bersidang kelak seperti apa yang dilakukan oleh kerajaan yang sama pada tahun yang lalu.

Kerajaan tidak harus terlalu fokus terhadap KDNK dan petunjuk-petunjuk ekonomi lain yang tidak memberi apa-apa makna yang berguna kepada rakyat kebanyakan.

Negara boleh mempunyai KDNK yang baik tetapi rakyat masih sengsara. Tiada gunanya kita melaksanakan projek mega seperti MRT3 bagi meningkatkan KDNK melalui pengganda ekonomi yang hanya memberi manfaat kepada pihak majikan dan pemilik modal sedangkan rakyat tidak menerima apa-apa manfaat daripada projek tersebut.

Malahan, apa yang rakyat perlukan sekarang ialah bukannya projek-projek mega yang hanya cantik di mata. Mengapa kerajaan seolah-olah gemar menambah hutang negara melalui projek mega tetapi amat bimbang untuk membelanjakan wang bagi menyelamatkan kehidupan rakyat?

Apa yang rakyat perlukan sekarang ialah perlindungan yang utama iaitu dari segi kesihatan. Kedua, perlindungan dari segi kewangan. Kerajaan yang bertanggungjawab akan melindungi kedua-dua keutamaan ini.

Tiada guna kerajaan melakukan penutupan ekonomi jika rakyat dibiarkan mati kelaparan. Justeru, penutupan semula ekonomi yang akan dijalankan dalam masa terdekat wajib disertakan dengan bantuan yang cukup dan konsisten kepada rakyat.

Zouhair Rosli
 merupakan penyelidik kanan di DM Analytics. Beliau sebelum ini pernah terlibat di dalam menyediakan dokumen Wawasan Kemakmuran Bersama 2030 serta beberapa kaji selidik kemiskinan di Kuala Lumpur.

Ikuti Ekonomi Rakyat di Telegram


Bekas CEO Tabung Haji, Datuk Nik Hasyudeen Cadang Laporan RCI TH Didedahkan Kepada Umum

Share it
Datuk Nik Hasyudeen Ketika Diwawancara Ekonomi Rakyat di Kediamannya pada 4 Disember lalu

Bekas CEO Kumpulan Tabung Haji, Datuk Nik Hasyudeen mencadangkan Kerajaan mendedahkan Laporan Suruhanjaya Siasatan Diraja (RCI) Tabung Haji kepada umum yang sepatutnya telah siap dimuktamadkan pada Julai lalu. Menurut beliau yang memegang jawatan CEO Tabung Haji di antara tahun 2019 sehingga 2021, langkah ini mungkin boleh menjadi jalan keluar terhadap segala dakwaan dan tuduhan yang telah dilemparkan terhadap Tabung Haji.

” Kalau ikut perancangan, RCI ini sepatutnya sudah dimuktamadkan pada bulan Julai tahun ini lagi. Sekarang kita sudah bulan Disember. Jadi bagi saya, sekiranya perlu, Kerajaan boleh membuat keputusan sama ada mahu berkongsi dengan rakyat tentang apakah hasil daripada RCI itu. Saya sebenarnya pun tak tahu apa sebenarnya kedudukan RCI itu. Tapi disebabkan banyak pihak telah membuat pelbagai dakwaan, mungkin jalan keluarnya ialah dengan menzahirkan apakah penemuan RCI ini. “

Tabung Haji alami defisit aset sebanyak RM4.1 bilion pada tahun 2016

Terdahulu semasa tahun 2018, kedudukan kewangan Tabung Haji mendapat perhatian ramai setelah Pakatan Harapan mengambilalih pentadbiran di Putrajaya. Isu berkenaan Tabung Haji juga hangat diperkatakan sekali lagi apabila menjadi bahan politik semasa kempen Pilihan Raya Umum ke-15 yang lalu.

Tabung Haji dilaporkan mengalami defisit disebabkan oleh tanggungan, iaitu deposit penyimpan yang telah meningkat melebihi aset bersih antara tahun 2014 hingga 2016. Dalam tempoh itu, defisit telah meningkat daripada RM352 juta kepada RM4.131 bilion.

Keadaan ini menyebabkan pengurusan Tabung Haji turut ditegur oleh Gabenor Bank Negara (BNM) pada Disember 2015 kerana paras rizab Tabung Haji pada ketika itu rendah akibat amalan pengagihan dividen dan bonus yang melebihi kadar keuntungan semasa.

Laporan Tahunan Tabung Haji 2018 juga mendapati Tabung Haji mengalami defisit sekitar RM10.9 bilion susulan kejatuhan besar nilai sebahagian besar aset-aset Tabung Haji terutamanya di dalam sektor ekuiti yang mengalami kerugian purata sebanyak 55%.

Bagi menyelamatkan kedudukan kewangan Tabung Haji, Kerajaan mengambil keputusan untuk memindahkan sebahagian aset-aset Tabung Haji yang tidak menguntungkan pada nilai premium iaitu sebanyak RM19.9 bilion kepada Urusharta Jamaah Sdn Bhd.

Mekanisme penstrukturan semula aset Tabung Haji

Sebagai balasan, Urusharta Jamaah yang merupakan syarikat tujuan khas (SPV) milik Kerajaan menerbitkan dua sukuk yang dilanggan Tabung Haji bernilai RM19.6 bilion yang memberi pulangan 4.05%-4.10% setahun. Tabung Haji juga menerima suntikan tunai sebanyak RM300 juta bagi mengukuhkan semula kedudukan kewangan.

*Kerajaan memperuntukkan RM500 juta pada tahun 2020 dan RM1.73 bilion setahun kepada Urusharta Jamaah sehingga tahun 2030

Pelan penstrukturan ini membolehkan Tabung Haji mempunyai lebihan aset sebanyak RM1 bilion berbanding defisit RM10.9 bilion pada Disember 2018.

Ketika ditanya Ekonomi Rakyat mengenai punca berlakunya isu ini, Datuk Nik menjelaskan bahawa polisi pelaburan Tabung Haji dahulu yang memfokuskan terhadap pulangan tinggi telah menyebabkan institusi itu terdedah kepada kerugian dalam pelaburan.

Aset-aset yang kurang berdaya saing dipindahkan pada nilai RM19.9 bilion kepada Urusharta Jemaah Sdn Bhd

Hal ini kerana sebahagian besar pelaburan Tabung Haji dibuat terhadap aset-aset ekuiti yang mampu memberikan pulangan tinggi tetapi terdedah kepada risiko yang lebih besar. Beliau juga berkata pelaburan-pelaburan strategik yang dibuat oleh institusi kewangan boleh mengakibatkan institusi tersebut mengalami kerugian besar jika mereka tidak mempunyai kepakaran dalam menjalankan perniagaan.

” Kita semua tahu ekuiti ini risikonya lebih tinggi daripada pendapatan tetap. Jadi sekiranya ada tekanan untuk mana-mana institusi memberi pulangan yang lebih tinggi, biasanya pelaburan ekuiti akan dibesarkan. Dan dalam pelaburan ekuiti ada dua jenis iaitu pelaburan portfolio yang mana dia jual beli, satu lagi dipanggil ekuiti strategik, dimana sesuati institusi itu bukan saja setakat melabur tetapi dia nak mengawal dan menjalankan perniagaan.

Pada pandangan saya lah, biasanya ekuiti strategik ini boleh menimbulkan masalah kerana sekiranya insititusi berkenaan tidak ada kepakaran, kemahiran, orang-orang yang faham tentang industri itu, jadi mereka mungkin tidak mempunyai keupayaan untuk mengawal perniagaan-perniagan yang dilaburkan secara strategik “

Datuk Nik juga berpendapat bahawa Tabung Haji perlu kembali kepada tujual asal penubuhannya sebagai sebuah institusi tabungan dan penyimpanan bagi umat Islam menunaikan Haji, dan bukannya sebagai sebuah institusi pelaburan.

Jelasnya lagi, pelaburan-pelaburan Tabung Haji perlu dibuat di dalam portfolio-portfolio yang selamat dan berisiko rendah, namun tetap kompetitif bagi menjanjikan pulangan yang lebih tinggi berbanding inflasi agar pelabur tidak rugi.

” Kalau kita tengok balik, Tabung Haji ini sebenarnya bukan institusi pelaburan. Tabung Haji ialah institusi penyimpanan kerana tujuan asal Tabung Haji adalah supaya umat Islam yang mahu melaksanakan ibadah Haji dapat menabung dan menyimpan. Jadi oleh itu, pelaburan yang dibuat Tabung Haji sepatutnya pelaburan-pelaburan yang lebih selamat dan biasanya pelaburan yang lebih selamat ini tidak memberi pulangan yang tinggi. Cuma kalau boleh mungkin sekadar lebih tinggi daripada inflasi. Jadi sekurang-kurangnya pendeposit tidak rugi. Jadi bagi saya itulah sepatutnya falsafah pelaburan Tabung Haji “

Menurut data yang diperolehi, 106 saham yang dipindahkan Tabung Haji kepada Urusharta Jamaah mengalami purata kerugian sebanyak 55%. Urusharta Jamaah terpaksa membeli aset-aset ini pada harga premium iaitu pada nilai RM16.85 bilion berbanding nilai sebenar pada ketika itu iaitu pada RM7.6 bilion.

Kerajaan membayar premium lebih RM10.0 bilion untuk menyelamatkan Tabung Haji

Antara pelaburan-pelaburan TH yang merugikan adalah melalui pegangan di dalam Felda Global Ventures Holdings dimana TH mengalami kerugian atas kertas sebanyak RM1.1 bilion apabila nilai pasaran semasa saham pada 31 Disember 2018 hanya tinggal RM202.3 juta berbanding kos asal pelaburan sebanyak RM1.31 bilion.

Turut mengalami kerugian besar adalah TH Heavy Engineering yang merekodkan kerugian atas kertas sebanyak RM370 juta apabila nilai saham yang dipegang Tabung Haji jatuh kepada RM10 juta berbanding pelaburan asal sebanyak RM380 juta.

Kerajaan beri komitmen jaminan terhadap Urusharta Jamaah bagi memastikan Tabung Haji dapat menebus kembali sukuk yang dilanggan

Datuk Nik yang pernah berkhidmat sebagai pengarah eksekutif di Suruhanjaya Sekuriti turut berharap agar Kerajaan memperkenalkan akta-akta spesifik bagi mengawalselia agensi-agensi pelaburan berkaitan Kerajaan seperti Tabung Haji, Kumpulan Wang Simpanan Pekerja dan lain-lain.

Katanya, akta-akta sedia ada yang terpakai ketika ini tidak mengambilkira aspek urus tadbir korporat moden memandangkan konsep itu hanya mula popular setelah Krisis Kewangan Asia melanda pada tahun 1998.

” Kalau kita tengok Akta KWSP, Akta Tabung Haji, Akta KWAP dan seumpamanya, isu-isu tadbir urus yang kita bincang tadi tidak jelas dalam akta-akta yang menubuhkan institusi-institusi berkenaan. Dia tidak ada elemen-elemen tadbir urus moden yang digunapakai untuk syarikat-syarikat yang tersenarai sedangkan syarikat-syarikat pelaburan Kerajaan ini menguruskan dana berbilion Ringgit. Jadi sepatutnya sudah sampai masalnya kita mewujudkan akta khusus berkenaan tadbir urus di institusi pelaburan berkaitan Kerajaan. “

Beliau menekankan bahawa tadbir urus di dalam syarikat-syarikat adalah penting bagi memastikan setiap organisasi-organisasi ini mencapai matlamat penubuhannya. Langkah ini menurutnya membolehkan organisasi itu berjalan lancar melalui susun atur dan sistem yang telah ditetapkan.

Ekonomi Rakyat juga sempat mengutarakan persoalan mengenai budaya lantikan politik sebagai Ahli Lembaga Pengarah kepada Datuk Nik.
Menurut laporan IDEAS dan BERSIH, pentadbiran Perikatan Nasional yang terdahulu melantik 39 Ahli Parlimen bagi mengisi kedudukan di dalam lembaga pengarah di syarikat berkaitan Kerajaan dan badan berkanun.

Pentadbiran Pakatan Harapan juga ketika berkuasa pada penggal pertama dahulu turut dilaporkan melantik 25 wakil politik ke dalam entiti-entiti berkenaan.

Datuk Nik Hasyudeen berpendapat bahawa jawatan-jawatan tersebut sewajarnya diisi oleh golongan profesional.

” Pada pandangan saya, kalau boleh eloklah yang diletakkan itu benar-benar profesional. Ada kelayakan, pengalaman dan yang lebih penting jantung hatinya itu mempunyai ketelusan dan kejujuran kerana banyak institusi ataupun perniagaan ini memegang dana berbilion Ringgi yang dimiliki rakyat

Sekiranya jawatan-jawatan itu dijadikan habuan politik, maka kita tidak pasti sama ada orang-orang yang diletakkan itu mempunyai kelayakan yang sepatutnya. Jadi ini merupakan satu perkara yang penting dalam pentadbiran dan pengurusan. Kalau kita tidak letakkan orang yang sesuai, maka tentunya hasilnya tidak akan seperti yang kita kehendaki. “

Apabila ditanya mengenai penglibatan tokoh-tokoh korporat yang berpengalaman di dalam beberapa skandal kewangan besar di negara ini yang mengakibatkan rakyat kerugian berbilion Ringgit, Datuk Nik menjelaskan bahawa kepakaran tidak bermaksud golongan ini mempunyai keberanian untuk melakukan perkara-perkara yang betul.

” Ramai orang tahu apa yang betul. Tetapi persoalannya adakah mereka berani melakukan apa yang betul….. Isunya, ada keberanian atau tidak. Sebab dari segi nak tahu apa yang betul dan apa yang salah, saya rasa tidak begitu susah. Dalam membuat keputusan pelaburan misalnya, kita mesti ada maklumat tentang mengapa pelaburan itu baik. Tetapi sekiranya tidak ada maklumat langsung, tapi kita nak teruskan juga, itu sudah menjadi satu perkara yang nampak aneh.

Jadi sebenarnya bukan isu tahu atau tidak tahu, bukan isu faham atau tidak faham, tapi isunya keberanian untuk membuat keputusan dan keberanian untuk menanggung hasil daripada keputusan itu. Disitu lah ujian yang sebenarnya. Dan saya rasa tidak ramai orang yang telah menunjukkan bahawa mereka berani melalui perkara-perkara yang betul. “

Ikuti Ekonomi Rakyat di Telegram


Belanjawan 2021 – Kerajaan Terlalu Optimis

Share it

Kerajaan Malaysia telah mengumumkan Belanjawan 2021 pada Jumaat lalu yang menyaksikan negara akan berbelanja RM322.5 bilion pada tahun hadapan. Belanjawan ini merupakan belanjawan terbesar yang pernah dibentangkan oleh kerajaan bagi mengharungi krisis Covid-19 yang tidak berkesudahan.

Sebanyak RM236.5 bilion diperuntukan untuk perbelanjaan operasi seperti membayar gaji penjawat awam, faedah hutang, pencen pesara dan sebagainya. Manakala RM69 bilion lagi diperuntukan untuk perbelanjaan pembangunan seperti membina sekolah ataupun membuat pembelian aset-aset.

Sejumlah RM17 bilion lagi diperuntukan untuk Dana Covid-19 bagi memberi ruang kepada kerajaan melaksanakan langkah-langkah yang diperlukan bagi menangani Covid-19.

Kerajaan telah mengumumkan beberapa inisiatif bagi meringankan beban rakyat Malaysia dalam menghadapi situasi yang sukar ini. Bantuan Prihatin Rakyat sebagai contoh memanfaatkan isi rumah B40 dan M40 yang bakal menerima sehingga RM1,800 pindahan tunai daripada kerajaan dengan jumlah peruntukan RM6.5 bilion.

Kerajaan juga turut meneruskan program subsidi upah secara bersasar kepada sektor pelancongan dan peruncitan selama tiga bulan lagi. Pekerja yang berpendapatan RM4,000 kebawah akan menerima subsidi upah sebanyak RM600 sebulan daripada kerajaan dengan peruntukan keseluruhan sebanyak RM1.5 bilion.

Namun disebalik inisiatif-inisiatif baik yang dibentangkan di dalam Belanjawan 2021 ini, terdapat kelemahan yang nyata di dalam fundamental Belanjawan kali ini.

Apa yang terserlah adalah kerajaan begitu optimis dengan angka-angka pertumbuhan dan jangkaan ekonomi pada tahun 2021. Sebagai contoh, kerajaan mengunjurkan hasil dari cukai pendapatan sebanyak RM42.4 bilion pada tahun hadapan.

Angka ini adalah tidak realistik dan tidak masuk akal kerana ia 10% lebih tinggi berbanding jumlah hasil yang diperoleh pada tahun 2019 ( RM38.6 bilion ) iaitu sebelum Covid-19 melanda. Selain itu, kerajaan turut memutuskan untuk memotong satu mata peratusan cukai pendapatan bagi mereka yang berpendapatan RM50,001 sehingga RM70,000.

Bagaimanakah kerajaan ingin menambah 10% hasil dari cukai pendapatan sedangkan kerajaan sendiri memotong kadar peratusan cukai pendapatan. Ini tidak mengambil kira kehilangan pekerjaan-pekerjaan berpendapatan tinggi seperti juruterbang dan jurutera kapal terbang yang memberi kesan langsung kepada bilangan pembayar cukai pendapatan.

Unjuran cukai korporat turut menunjukkan kerajaan begitu optimis bahawa pemulihan dan perkembangan ekonomi bakal berlaku dengan pantas pada tahun 2021. Kerajaan mengunjurkan untuk meraih RM64.6 bilion cukai korporat pada tahun hadapan, iaitu lebih tinggi berbanding tahun 2019 iaitu sebanyak RM63.7 bilion.

Keadaan seperti ini memerlukan keajaiban untuk berlaku kerana umum mengetahui bahawa ekonomi negara diramalkan terus suram untuk tempoh beberapa bulan yang akan datang. Dengan jumlah kes Covid baru mencecah empat angka saban hari, aktiviti ekonomi tidak diramalkan tidak akan pulih seperti biasa dalam masa yang tedekat.

Kegiatan pelancongan yang memberi sumbangan RM100 bilion kepada ekonomi negara pada tahun-tahun lalu tidak dapat memberikan sumbangan yang serupa pada tahun hadapan. Sempadan negara kelihatan seperti akan terus ditutup dari kunjungan luar manakala aktiviti pelancongan domestik juga kini semakin terhad sejak gelombang ketiga melanda.

Oleh itu, hampir mustahil bagi kerajaan untuk mengutip cukai korporat setinggi yang diharapkan dengan prospek dari Industri Kecil dan Sederhana yang kian suram.

Selain daripada itu, kerajaan juga mengulangi kesilapan yang serupa seperti dilakukan awal tahun ini dengan memberikan bantuan RM600 kepada kesemua penjawat awam gred 56 dan ke bawah.

Harus diingatkan bahawa penjawat awam merupakan pekerja dan individu yang paling tidak terkesan dengan Covid-19 ini. Tidak ada seorang pun kakitangan kerajaan yang dibuang kerana kerajaan terpaksa mengecilkan saiz perkhidmatan.

Kakitangan kerajaan juga akan menerima gaji bulanan mereka pada masa yang telah ditetapkan. Ini berbeza dengan keadaan pekerja-pekerja yang makan gaji dimana berkemungkinan besar gaji mereka lambat dibayar disebabkan keadaan ekonomi yang amat genting ketika ini.

Bagi pekerja yang bekerja sendiri seperti Mak Cik Kiah, mereka mungkin tidak dapat berniaga kerana Perintah Kawalan Pergerakan Bersyarat yang dilaksanakan semula. Jika mereka dapat berniaga sekali pun, pendapatan mereka pasti berkurang kerana ramai yang bekerja dari rumah.

Golongan seperti Mak Cik Kiah ini, sering kali dipinggirkan. Jika dahulu, mereka dapat memohon Geran Khas Prihatin sebanyak RM3,000. Kini, tiada lagi bantuan sedemikian terhadap mereka.

Oleh itu, peruntukan yang ada patut digunakan dengan cermat dan sebaiknya. Jumlah bantuan RM600 patut dialihkan kepada golongan seperti Mak Cik Kiah atau mereka yang kehilangan kerja. Jumlah bantuan ini mungkin tidak besar tetapi bagi mereka yang berada di dalam keadaan terdesak, ia lebih bermakna berbanding jika diberikan kepada penjawat awam yang mana pekerjaan mereka terjamin serta tiada kebimbangan gaji masuk lewat.

Peruntukan lain seperti RM85 juta kepada JASA juga perlu diteliti semula bagi memastikan Belanjawan ini diluluskan oleh majoriti ahli parlimen. Harus diingatkan, Belanjawan kali ini merupakan Belanjawan berisiko tinggi kerana terdapat kemungkinan ia akan ditolak oleh ahli parlimen termasuk yang berada di dalam kerajaan.

Kegusaran ini bukan sekadar propaganda politik tetapi realiti yang dihadapi oleh kerajaan semasa. Menteri Kewangan sendiri menyuarakan kebimbangan mengenai risiko Belanjawan 2021 tidak diluluskan yang mana perkara ini tidak sepatutnya menjadi sebuah isu jika kerajaan tersebut benar-benar mempunyai sokongan kukuh majoriti dari ahli parlimen.

Pengundian usul Belanjawan 2021 dijadualkan bakal berlangsung pada 23 November ini bukan sahaja mengenai perbekalan tetapi bakal menjadi pengukur dan petunjuk sokongan ahli parlimen terhadap kerajaan pimpinan Tan Sri Muhyiddin Yassin.

Ikuti Ekonomi Rakyat di Telegram


Belanjawan 2022 – Cukai Makmur Bakal Jejaskan Dividen Rakyat

Share it

Belanjawan 2022 yang dibentangkan Jumaat minggu lalu mendapat reaksi bercampur baur dalam kalangan pemerhati ekonomi. Dengan saiz Bajet sebesar RM322.1 bilion, kerajaan sudah pasti berharap ia dapat merancakkan ekonomi negara pada masa hadapan untuk mendapatkan pertumbuhan positif yang maksimum.

Kedudukan fiskal kerajaan sudah pastinya lebih terikat dengan defisit hampir RM100 bilion pada tahun hadapan. Kerajaan mengunjurkan defisit fiskal akan berkurangan pada tahun-tahun mendatang kepada purata 4.5% berbanding 6.0% untuk tahun 2022.

Belajar dari kesilapan lalu, kerajaan pada tahun ini agak konservatif di dalam meramalkan pertumbuhan ekonomi Malaysia. Pertumbuhan ekonomi tahun 2022 diunjurkan sekitar 4.5% hingga 5.5% pada tahun hadapan berbanding Bajet 2021 dimana Kementerian Kewangan pada awalnya mengunjurkan pertumbuhan diantara 6.5% hingga 7.5% sebelum menurunkan unjuran kepada 3.0% hingga 4.0%.

Hasil kerajaan untuk tahun hadapan dianggarkan sekitar RM234 bilion, lebih rendah berbanding hasil yang dikutip pada tahun 2019 dimana kerajaan merekodkan hasil sebanyak RM264 bilion.

Perbelanjaan berkembang yang dilaksanakan kerajaan ini dijangka tidak akan berlanjutan untuk tempoh beberapa tahun yang akan datang. Hal ini kerana sebahagian besar perbelanjaan kerajaan dibiayai melalui hutang yang telah memberi tekanan terhadap pengurusan fiskal dalam jangka masa panjang.

Meskipun hutang negara berada di bawah paras statutori 65% ( RM890.7 bilion ) pada akhir Jun tahun ini, Namun dari sudut perbelanjaan khidmat hutang, kadar perbelanjaan untuk tujuan ini telah meningkat melangkaui 15% berbanding keseluruhan perbelanjaan operasi.

Perbelanjaan Operasi Kerajaan Malaysia

Pada tahun 2019, Malaysia hanya membelanjakan sekitar RM32.9 bilion ( 12.5% ) daripada keseluruhan perbelanjaan operasi untuk tujuan membayar faedah hutang. Pada tahun hadapan, bayaran khidmat hutang akan melonjak kepada RM43.1 bilion ( 18.5% ).

Ini bermaksud di dalam tempoh beberapa tahun akan datang, kerajaan perlu mencari jalan lain untuk menambah sumber hasil kerajaan ataupun terpaksa mengurangkan perbelanjaan.

Komponen lain yang memberi tekanan fiskal kepada kerajaan adalah pembayaran pencen yang menelan belanja sebanyak RM28 bilion ( 12% berbanding perbelanjaan operasi ) pada tahun hadapan, meningkat berbanding RM25.9 bilion ( 9.8% ) pada tahun 2019.

Cukai Makmur

Setelah menolak sebarang pelaksanaan cukai keuntungan luar biasa pada tahun lalu, kerajaan akhirnya mengambil keputusan untuk memperkenalkan cukai makmur, sebuah cukai
one-off
 yang dikenakan buat syarikat-syarikat besar.

Kadar 33% cukai korporat bakal dikenakan bagi pendapatan bercukai melebihi RM100 juta, lebih tinggi berbanding kadar cukai korporat semasa iaitu pada 24%.

Hutang Kerajaan Persekutuan

Menurut Timbalan Menteri Kewangan II, pelaksanaan cukai makmur akan menambah pendapatan negara sekurang-kurangnya sebanyak RM3 bilion. Rekod di Bursa Malaysia menunjukkan pada tahun lalu, terdapat sekitar 125 syarikat yang meraih keuntungan kasar melebihi RM100 juta.

Langkah ini sudah pasti akan memberi kesan terhadap agihan dividen pada tahun hadapan yang mungkin memberi kesan kepada orang ramai. Syarikat terbesar di Malaysia seperti Maybank misalnya dimiliki sebahagian besar ( 67% ) oleh GLIC melalui Permodalan Nasional Berhad, Kumpulan Wang Simpanan Pekerja dan Kumpulan Wang Persaraan.

Syarikat-syarikat gergasi lain seperti Public Bank, CIMB Group dan Tenaga Nasional juga tidak terkecuali daripada pegangan besar institusi-institusi kewangan ini.

Reaksi pasaran turut negatif dengan pengenalan cukai ini. Pada Isnin lalu, indeks KLCI telah menjunam 30 mata ataupun bersamaan kira-kira RM30 bilion nilai modal pasaran susulan pengumuman pelaksanaan cukai ini. Sudah pasti bukan
trade-off
 yang baik buat kerajaan di dalam usaha mengorek sekitar RM3 bilion hasil daripada cukai ini.

Syarikat Berkaitan Kerajaan Mempunyai Pegangan Ekuiti Yang Besar Di Dalam Syarikat Gergasi di Malaysia

Alternatif lain…..

Kerajaan sudah pasti boleh memikirkan alternatif lain yang lebih tertumpu kepada sektor-sektor yang merekodkan keuntungan luar biasa. Industri sarung tangan misalnya telah meraih keuntungan berlipat ganda. Kiraan Ekonomi Rakyat menunjukkan bahawa industri sarung tangan telah merekodkan keuntungan bersih sebanyak
RM13.3 bilion
 pada tahun lalu, meningkat 12 kali ganda berbanding tahun sebelumnya.

Jika kerajaan mengenakan cukai sebanyak RM3 bilion buat industri ini, keuntungan mereka masih jauh lebih besar berbanding apa yang direkodkan pada tahun sebelumnya iaitu
RM1.1 bilio
n pada tahun 2019.

Rujuk artikel ini :
 Syed Saddiq Desak Kenakan Cukai Keuntungan Luar Biasa Kepada Syarikat Pengeluar Sarung Tangan

Gaji Minimum Tidak Disemak Semula

Gaji minimum Malaysia yang kekal tidak berubah untuk tempoh lebih dua tahun masih lagi dikekalkan oleh kerajaan. Bagi pemilik modal, langkah ini memberi ruang untuk terus menggajikan pekerja tanpa tambahan kos selain menggalakkan perusahaan untuk mengambil pekerja baru sekaligus mengurangkan kadar pengangguran.

Walaubagaimanapun, dari sudut jangka masa panjang. Langkah membiarkan gaji minimum kekal bertakung sudah pasti akan mengagalkan usaha Malaysia untuk menaikkan pendapatan isi rumah kepada lebih RM10,000 sebulan seperti mana yang terkandung di dalam Rancangan Malaysia Ke-12.

Begitu juga dengan sasaran untuk menaikkan pampasan pekerja kepada 40% berbanding Keluaran Dalam Negara Kasar.

Menaikkan gaji minimum tatkala dunia dilanda krisis bukanlah sesuatu yang asing. Negara-negara lain seperti New Zealand, Turki dan Australia antara negara yang meningkatkan gaji minimum buat pekerja mereka pada tahun lalu.

Isu gaji juga perlu dilihat secara bergandingan dengan soal simpanan masa tua rakyat. Tambahan lagi setelah Ketua Pegawai Strategi KWSP mendedahkan hanya 3% pencarum mempunyai simpanan yang mencukupi untuk bersara pada masa depan kelak setelah kerajaan membenarkan pengeluaran simpanan persaraan.

Ekonomi Malaysia Dijangka Berkembang Diantara 5.5% Hingga 6.5% Tahun Hadapan

Prospek 2022

2022 bakal menjadi tahun pemulihan yang sebenar buat Malaysia selepas pemulihan yang tertangguh akibat penularan luar biasa Covid-19 pada tahun ini. Jika dilihat pada angka-angka perdagangan, perusahaan-perusahaan besar telah merekodkan prestasi yang memberangsangkan.

Sehingga September tahun ini, nilai perdagangan Malaysia telah merekodkan pertumbuhan 23% kepada RM1.6 trilion berbanding tempoh yang sama tahun lalu. Tidak mustahil negara bakal mencapai nilai dagangan melebihi RM2 trilion menjelang akhir tahun dan akan meneruskan momentum pada tahun hadapan.

Namun bagi golongan pekerja, tahun 2022 mungkin akan mula memberi sinar kepada mereka. Gaji dijangka kekal rendah sementara menunggu aktiviti ekonomi kembali bergerak pada kadar maksimum sebelum lebih ramai pekerja digajikan.

Sektor-sektor hiburan seperti kelab malam, konsert dan sebagainya mungkin akan terpaksa menunggu untuk sedikit masa lagi sebelum dibenarkan beroperasi.

Ikuti Ekonomi Rakyat di Telegram


Benarkah Rakyat Tidak Patuh SOP? Ayuh Lihat Data Bercerita

Share it

Tuduhan rakyat tidak patuh
 Standard Operating Procedure
 ataupun SOP sudah kerap kali bergema dari pelbagai pihak berautoriti. Bukan itu saja, rakyat juga kadang kala dipersalahkan atas peningkatan mendadak kes-kes baru Covid-19.

Penasihat Kesihatan Awam Perdana Menteri, Tan Sri Dr Jemilah Mahmood pula menggesa rakyat mengubah tingkah laku dalam usaha memerangi pandemik ini.

Perubahan tingkah laku dapat dilihat secara kasar dalam kalangan masyarakat. Pemakaian pelitup muka sudah menjadi kemestian manakala solat berjemaah kini dijarakkan. Meskipun begitu, boleh dilihat kadang kala rakyat agak sukar menjaga jarak fizikal bersama orang lain terutamanya di kawasan yang padat seperti pasar raya.

Namun begitu ayat-ayat di atas hanyalah sebuah kenyataan berdasarkan pemerhatian peribadi dan bukannya berasaskan fakta.

Bagi membolehkan kita mengukur tahap kepatuhan rakyat terhadap SOP, Ekonomi Rakyat meneliti data-data yang dikeluarkan oleh Google, Apple dan SELANGKAH.

Data Google sebagai contoh mengukur pergerakan pengguna telefon pintar melalui lokasi. Menurut Google, pergerakan ke kedai-kedai peruncitan dan lokasi rekreasi telah menurun 50% berbanding garis asas pada 19 Januari 2021 apabila kerajaan mengumumkan pelaksanaan Perintah Kawalan Pergerakan.

Garis asas yang ditetapkan oleh Google adalah berdasarkan data yang dipungut pada 3 Januari sehingga 6 Februari 2020 dimana negara belum terkesan dengan impak Covid-19 ini.

Berbanding sebelum PKP2.0 dimana negara melaksanakan PKP Bersyarat, kadar pergerakan ke atas kedai-kedai peruncitan dan lokasi rekreasi jatuh dari sekitar 15% kepada 50% sekaligus menunjukkan PKP memberikan impak yang besar kepada pergerakan rakyat.

Data yang dikeluarkan Google melalui Covid-19 Mobility Report menunjukkan tahap kepatuhan rakyat yang tinggi. Sehingga 31 Januari, pergerakan kekal rendah iaitu dibawah 50% berbanding garis asas. Namun laporan terbaru yang dikeluarkan pada 9 Februari menunjukkan berlaku peningkatan pergerakan sebanyak 8% dari -50% kepada -42% berikutan langkah kerajaan membenarkan pelbagai aktiviti ekonomi untuk beroperasi.

Pergerakan ke pejabat juga menunjukkan penurunan sebanyak 30% berbanding garis asas manakala pergerakan ke taman-taman pula jatuh sehingga 60%.

Kesan PKP2.0 jauh lebih kecil berbanding PKP1.0 yang dilaksanakan pada Mac tahun lalu. Data menunjukkan pergerakan ke kedai-kedai peruncitan dan lokasi rekreasi jatuh 78% pada PKP1.0. Pergerakan ke tempat kerja pula jatuh melangkaui 50%.

Apple turut memberikan petunjuk yang serupa mengenai langkah PKP2.0 dimana data mereka menunjukkan terdapat pengurangan pemanduan sebanyak 27% manakala terdapat kejatuhan lebih 40% oleh mereka yang berjalan kaki.

Aplikasi SELANGKAH yang menyimpan data perjalanan rakyat Selangor turut melakukan tinjauan dalam mengukur persepsi dalam kalangan masyarakat.

Hampir 92% responden menyatakan bahawa individu di hadapan mereka memakai pelitup muka dengan betul manakala selebihnya mengatakan tidak. Responden bagi soalan ini agak tinggi dimana terdapat lebih 940,000 orang telah menjawab soalan.

Lebih kurang 89% responden juga berpendapat bahawa pengunjung lain yang memasuki premis ( perniagaan ) turut memakai sanitiser sebelum memasuki premis. 91% responden turut menyatakan bahawa pengunjung di premis ketika mereka berada mengamalkan penjarakan fizikal.

Dalam kata lain, data-data tinjauan yang dikeluarkan menunjukkan terdapat perubahan tingkah laku dalam kalangan masyarakat dari segi pergerakan dan tatacara ketika keluar dari rumah. Rakyat juga berpendapat bahawa majoriti besar rakyat di negara ini patuh kepada SOP yang ditetapkan kerajaan.

Ahli pentadbiran serta individu-individu yang berautoriti perlu lebih berhati-hati dalam mengeluarkan kenyataan agar ia tidak menjatuhkan motivasi rakyat Malaysia dalam mengekang penularan wabak ini. Mungkin seruan untuk mengubah tingkah laku ini perlu dibuat terhadap segelintir pemimpin yang kerap kali
kantoi
 berada di dalam keadaan tidak patuh SOP.

Data SELANGKAH boleh diakses di [
sini
 ]

Ikuti Ekonomi Rakyat di Telegram


Berapa Kos Membesarkan Seorang Anak? Di KL, Kajian Kata RM1,300 Sebulan

Share it
” Anak-anak adalah rezeki “

Itulah ungkapan yang kita sering kali diungkapkan sejak dari dulu lagi. Gelak dan tangisan cahaya mata memberi seribu satu makna buat ibu dan bapa.

Namun di sebalik cubaan untuk memberikan yang terbaik buat anak-anak, ibu bapa berhadapan dengan cabaran hebat dalam membesarkan zuriat mereka. Kos untuk membesarkan anak semakin lama semakin mahal sehingga memberi tekanan yang besar terhadap kehidupan seharian ibu bapa.

Ada sebahagian para ibu yang terpaksa mengorbankan karier mereka demi menjaga anak-anak. Ada juga ibu yang terpaksa meneruskan bekerja bagi mencari duit di samping suami bagi membesarkan anak-anak. Kesemua pilihan itu kebiasaannya dibuat untuk memberikan yang terbaik untuk masa depan cahaya mata mereka.

Menurut artikel yang dikeluarkan oleh syarikat insurans AIA, kos membesarkan anak bermula dari lahir sehingga tamat universiti di Malaysia boleh mencapai RM1.1 juta. Manakala di Amerika Syarikat, Brookings Institute menganggarkan sesebuah keluarga perlu membelanjakan $310,605 untuk membesarkan anak sehingga berusia 18 tahun.

Perbelanjaan untuk anak-anak tidak kekal sama sahaja di semua peringkat usia kehidupan mereka. Secara kebiasaannya, kos terbesar yang perlu ditanggung ibu bapa ialah ketika anak mereka perlu melanjutkan pelajaran di insitusi pengajian tinggi.

Namun begitu, isu yang lebih kritikal mengenai kos membesarkan seorang anak ini bukannya terletak ketika mereka mahu melanjutkan pengajian, akan tetapi apabila anak-anak itu masih kecil. Ketika di peringkat ini, ibu bapa mungkin berada di fasa awal karier mereka pada usia lewat 20-an ataupun awal 30-an, sekaligus menyebabkan mereka tidak mempunyai pendapatan yang besar.

Di Lembah Klang, kos kehidupan pasangan berkahwin dengan seorang anak adalah sekitar RM5,910 sebulan

” But babies are expensive “
. Ibu bapa terpaksa mengeluarkan wang bagi membeli bekalan susu formula yang berharga ratusan ringgit buat anak-anak kecil mereka. Di samping itu, sebahagian besar lagi perbelanjaan anak-anak akan digunakan untuk membayar pengasuh sekiranya kedua-dua ibu bapa itu bekerja.

Menurut Laporan Belanjawanku yang dikeluarkan Kumpulan Wang Simpanan Pekerja (KWSP) & Pusat Penyelidikan Kesejahteraan Sosial (SWRC) pada tahun 2021, kos membesarkan seorang anak di Lembah Klang adalah sekitar RM1,320 sebulan. Di seluruh Malaysia, secara puratanya perbelanjaan bagi sebuah keluarga yang mempunyai seorang anak adalah sebanyak RM5,102 sebulan. Jika dibandingkan, angka itu RM1,145 ataupun 28.9% lebih tinggi daripada perbelanjaan pasangan yang sudah berkahwin, namun belum memiliki anak (RM3,957).

Mampukah Ibu Bapa Membesarkan Anak-anak?

Antara faktor utama yang menyebabkan ibu bapa di Malaysia sukar untuk membesarkan anak-anak mereka dengan punca kewangan yang stabil ialah kerana mereka sering menerima gaji yang rendah. Masalah struktur ekonomi di Malaysia telah menyebabkan sebahagian besar pekerja di negara ini meraih gaji yang begitu rendah. Menurut data Jabatan Perangkaan Malaysia, gaji penengah untuk pekerja di Malaysia pada tahun 2021 hanyalah RM2,250 sebulan.

Jika kedua-dua ibu bapa bekerja, boleh dikatakan pendapatan sebahagian besar ibu bapa di Malaysia hanyalah sekitar RM4,500 sebulan. Angka ini lebih rendah berbanding anggaran pendapatan penengah isi rumah di Malaysia pada tahun 2020 iaitu sekitar RM5,209 sebulan yang turut mengambil kira-kira pindahan semasa seperti bantuan Kerajaan ataupun bantuan zakat yang berjumlah sekitar RM737 sebulan.

Purata perbelanjaan di Malaysia mengikut struktur isi rumah

Perkara ini semestinya memberi tekanan buat ibu bapa dalam membesarkan anak-anak. Kos susu formula premium sahaja boleh mencecah sehingga RM2,400 setahun ataupun sekitar RM200 sebulan. Belanja membeli lampin pakai buang pula dianggarkan sekitar RM70 sebulan. Kos terbesar, iaitu kos menghantar anak ke pusat asuhan dianggarkan sekitar RM600 sehingga RM1,200 sebulan.

Dengan pendapatan yang rata-rata rendah, ibu bapa terpaksa mencari jalan bagi menjimatkan perbelanjaan terhadap anak-anak. Menghantar anak ke pusat-pusat asuhan tidak berdaftar antara pilihan yang diambil mereka.

Walaubagaimanapun, keputusan ini bukanlah sesuatu yang ideal buat ibu bapa. Namun, apa pilihan yang mereka ada? Pusat-pusat asuhan yang tidak berdaftar seperti ini pada kebiasaannya tidak mempunyai sistem pemantauan yang lengkap seperti CCTV, sekaligus membuka ruang kepada kes-kes penderaan terhadap kanak-kanak.

Pengasuh yang berada di pusat asuhan tidak berdaftar (bahkan yang berdaftar) juga rata-ratanya tidak mempunyai kemahiran dan pengetahuan yang baik dalam mengasuh kanak-kanak. Hakikatnya, kebanyakan pengasuh yang diambil tidak mempunyai sebarang kelayakan sewajarnya untuk mengasuh. Bagi meminimumkan kos, pengasuh dibayar pada paras gaji minimum dan adakalanya dibawah gaji minimum.

Standard nisbah pengasuh dan kanak-kanak mengikut Jabatan Kebajikan Masyarakat

Nisbah seorang pengasuh terhadap kanak-kanak yang dijaga mereka juga tinggi sekaligus mewujudkan suasana yang tidak kondusif untuk kanak-kanak membesar. Mengikut Jabatan Kebajikan Malaysia, seorang pengasuh hanya dibenarkan menjaga sehingga tiga orang kanak-kanak jika mengasuh kanak-kanak pada julat usia sehingga satu tahun.

Bagi kanak-kanak berusia satu hingga tiga tahun pula, nisbah pengasuh kepada kanak-kanak adalah lima orang manakala untuk usia tiga hingga empat tahun adalah sebanyak 10 orang.

Kerajaan Perlu Fokus Perkembangan Awal Kanak-Kanak

Di negara-negara maju, Kerajaan menyediakan liputan bantuan yang luas untuk membantu ibu bapa membesarkan anak-anak mereka. Di Australia umpamanya, Kerajaan menyediakan subsidi penjagaan kanak-kanak sehingga 85% kepada keluarga berpendapatan rendah.

Di New Zealand pula Kerajaan menyediakan subsidi penjagaan kanak-kanak selama 50 jam seminggu pada kadar $5.69 sejam (bersamaan $284.50 seminggu).

Malaysia secara khususnya tidak mempunyai bantuan tunai terhadap penjagaan kanak-kanak walaupun Kerajaan menyediakan Taman Asuhan Kanak-Kanak dibawah Jabatan Kebajikan Masyarakat yang dikenali sebagai TASKA/TABIKA KEMAS dengan caj bulanan yang minimum.

Usia awal kanak-kanak merupakan fasa penting yang memberi kesan jangka panjang buat kanak-kanak tersebut apabila menginjak dewasa. Asas-asas penting kesihatan, kognitif dan perkembagan kanak-kanak berlaku pada 1,000 hari pertama kanak-kanak tersebut. Kegagalan mewujudkan persekitaran tumbesaran yang selesa di awal usia kanak-kanak boleh menjejaskan masa depan mereka.

Kadar kesuburan di Malaysia menurun dari 4.9 bayi pada tahun 1970 kepada 1.7 bayi pada tahun 2021

Menurut data Jabatan Perangkaan Malaysia, kadar kesuburan di Malaysia telah menurun kepada 1.7 bayi bagi setiap wanita pada tahun 2021 berbanding 4.9 pada tahun 1970. Jika trend ini berterusan, ini bermaksud populasi rakyat Malaysia akan berkurang kerana jumlah kelahiran adalah lebih rendah berbanding kadar gantian sebanyak 2.1.

*Kadar gantian diletakkan pada paras 2.1 bagi menggantikan ibu dan bapa (+2.0) manakala 0.1 lagi ditambah bagi mengambil kira situasi kelahiran mati (bayi meninggal dunia).

Dengan bilangan kanak-kanak yang semakin berkurangan, Kerajaan boleh mempertimbangkan pelbagai inisiatif tambahan seperti bantuan tunai universal buat kanak-kanak dan program sarapan percuma untuk meringankan beban ibu bapa dalam membesarkan anak-anak.

Ikuti Ekonomi Rakyat di Telegram


Biasiswa Sebagai Simbol Status

Share it
Di kala muda…. Mendapat biasiswa untuk melanjutkan pengajian ke menara gading merupakan antara salah satu cita-cita setiap pelajar. Pada kebiasaannya, pelajar-pelajar yang menduduki peperiksaan Sijil Pelajaran Malaysia (SPM) akan meletakkan sasaran untuk meraih keputusan yang cemerlang agar dapat melepasi kelayakan yang ditetapkan untuk memohon biasiswa.

Seperti kebanyakan pelajar yang lain, biasiswa yang diidam-idamkankan sudah semestinya yang dapat menempatkan mereka ke universiti-universiti ternama di luar negara seperti di United Kingdom, Amerika Syarikat, Australia, Kanada mahupun New Zealand.

Ada juga sebilangan kecil pelajar yang mengharapkan untuk melanjutkan pengajian di negara-negara  non E
nglish-speaking countries
 seperti di Korea Selatan, Jepun, Perancis ataupun Jerman.

Bagi sebahagian besar pelajar, terutamanya dari keluarga berpendapatan rendah, biasiswa boleh diibaratkan sebagai satu tiket yang boleh membantu mereka mengejar cita-cita melanjutkan pengajian tinggi dek kerana kekangan kewangan yang dialami. Namun bagi sekumpulan pelajar yang lain, terutamanya mereka yang datang dari keluarga berpendapatan tinggi, biasiswa tidaklah dipandang sebagai sebuah bantuan yang diperlukan mereka. Sebaliknya, biasiswa dianggap satu anugerah berprestij yang perlu diraih sebagai simbolik pencapaian cemerlang mereka dalam akademik.

Meraih biasiswa-biasiswa berprestij seperti biasiswa Yayasan Khazanah, Bank Negara ataupun Maybank merupakan pencapaian yang boleh dikatakan membanggakan buat mereka.

Persoalannya, adakah pelajar dari latar belakang status sosioekonomi (SES) yang tinggi wajar untuk bersaing dalam merebut bisiswa dengan pelajar-pelajar yang kurang bernasib baik?

Mengulas isu ini, Puan Shakira Teh berpendapat tidak wajar untuk pelajar-pelajar dari keluarga berpendapatan tinggi untuk bersaing merebut biasiswa dengan pelajar-pelajar dari keluarga berpendapatan rendah, ujar beliau ketika diwawancara Ekonomi Rakyat pada 6 Mei lalu di Sasana Kijang.

Shakira yang merupakan seorang calon Ijazah Falsafah Kedoktoran (PhD) dari Institute of Education, University College London menjelaskan dari sudut definisinya, biasiswa merujuk kepada bantuan yang diberikan untuk membiayai kos pengajian bagi seseorang pelajar.

” Kalau kita tengok maksud biasiswa itu sendiri, ia bermaksud wang yang diberikan kepada pelajar untuk membiayai atau membantu pelajaran pelajar-pelajar tersebut. Maka, ia adalah sebuah bantuan. Jadi sewajarnya, diberikan kepada mereka yang memerlukan berbanding mereka yang layak “

Biasiswa Yang Dianugerahkan Secara Meritokrasi Banyak Memanfaatkan Pelajar Dari Keluarga Berpendapatan Tinggi

Shakira turut membuat analogi peruntukan perbelanjaan terhadap biasiswa yang berasaskan meritokrasi ini dengan perbelanjaan subsidi minyak yang mana banyak memberi manfaat kepada golongan-golongan berpendapatan tinggi. Fenomena sebegini sekaligus menyumbang kepada jurang kelas.

” Perbelanjaan untuk biasiswa ini pada saya sama dengan konsep dengan perbelanjaan subsidi minyak. Kalau kita tengok subsidi minyak di Malaysia ini, kebanyakannya diterima oleh golongan-golongan berpendapatan tinggi. Sama juga jika kita memberikan biasiswa secara meritokrasi, akhirnya kebanyakan pelajar yang akan menerima biasiswa adalah golongan pelajar-pelajar yang sudah pada asasnya mampu untuk membiayai pelajaran mereka sendiri di peringkat universiti. Ini juga menyumbang kepada jurang kelas “

Di Malaysia, statistik mengenai pecahan penerima biasiswa mengikut pendapatan amat terhad. Namun petikan kajian yang dibuat oleh Mehmet & Yip pada tahun 1985 menunjukkan 25.5% pelajar yang menerima biasiswa datang dari keluarga berpendapatan tinggi, iaitu isi rumah yang berpendapatan melebihi $1,000 sebulan meskipun saiz populasi keseluruhan kumpulan ini hanyalah 10.3%.

Manakala hanya 12.3% penerima biasiswa datang dari keluarga berpendapatan rendah (kurang dari $300 sebulan), walaupun saiz populasi kumpulan ini hampir menyamai separuh (49.4%) populasi Malaysia pada ketika itu.

Terdapat banyak kajian dari seluruh pelusuk dunia menunjukkan pelajar-pelajar yang datang dari keluarga berstatus sosioekonomi yang tinggi memperoleh banyak kelebihan berbanding pelajar-pelajar dari keluarga dengan status sosioekonomi yang rendah.

Nutrisi makanan yang berkhasiat, akses pendidikan di rumah serta kualiti sekolah yang baik merupakan antara faktor-faktor yang memberikan kelebihan kepada anak-anak keluarga berpendapatan tinggi dalam mencapai keputusan yang cemerlang di dalam peperiksaan mereka.

Sistem Meritokrasi Dikritik Kerana Mendorong Kepada Budaya Pentingkan Credentialism

Shakira menjelaskan bahawa sistem meritokrasi turut dikritik sebilangan pihak kerana ia terlalu memberi penekanan terhadap aspek
credentialism,
 yang membawa maksud kepercayaan atau kebergantungan terhadap prestasi akademik ataupun kelayakan yang dimiliki bagi mengukur tahap kebijaksanaan serta kemampuan seseorang itu dalam melakukan sesuatu pekerjaan.

” Bila ada sistem meritokrasi, salah satu kritikan adalah dia memberi penekanan terhadap
credentialism
. Disebabkan itu, ia menerangkan sebab mengapa sedikit sebanyak ramai orang nakkan kelayakan tersebut. Jadi kelayakan
credentialism
 ini termasuklah sama ada kita pernah pergi ke sekolah berprestij atau sama ada kita penerima biasiswa ataupun sama ada kita belajar di universiti-universiti elit. Itu semua adalah hasil daripada masyarakat meritokrasi. “

Situasi ini sering berlaku terutamanya di alam pekerjaan. Di Amerika Syarikat misalnya, bank-bank pelaburan dilaporkan banyak mengambil graduan lepasan universiti-universiti elit bekerja bersama mereka. Menurut syarikat perundingan sumber manusia, SHL pada tahun 2021, 21.16% pekerja-pekerja Goldman Sachs di Amerika Syarikat merupakan graduan lepasan univeristi-universiti
Ivy League
.

Di Malaysia juga, ada sesetengah syarikat yang dikatakan memberi keutamaan kepada graduan-graduan luar negara, terutamanya dari universiti-universiti
Ivy League
 dan
Russel Group
 untuk bekerja bersama mereka.

Mengulas lanjut mengenai isu meritokrasi, Shakira walaubagaimanapun memahami mengapa sebilangan penaja, terutamanya penaja korporat, menekankan aspek meritokrasi di dalam pemberian biasiswa terhadap pelajar-pelajar yang ditaja mereka.

Menurut beliau, sebilangan syarikat korporat menganugerahkan biasiswa agar dapat melahirkan pelapis-pelapis baru untuk menerajui organisasi mereka apabila tamat pengajian kelak. Oleh yang demikian, adalah penting untuk pelapis-pelapis ini dipilih dari kalangan mereka yang terbaik mengikut sistem meritokrasi, jelas Shakira.

” Biasiswa-biasiswa ini tidak kiralah sama ada biasiswa Kerajaan ataupun biasiswa tajaan korporat, lazimnya digunakan sebagai satu alat pengurusan Sumber Manusia (HR). Jadi kalau di sektor korporat, memang biasanya selepas pelajar itu tamat belajar, mereka akan masuk dan bekerja dengan syarikat tersebut “

Internship
/Latihan Industri Turut Menyumbang Kepada Ketidaksamaan

Ketika ditanya mengenai isu jurang ketidaksamaan dalam masyarakat di Malaysia, Shakira menjelaskan bahawa isu perpecahan kelas ini bukan sahaja berlaku di sekolah tetapi juga di dalam peringkat
internship
/latihan industri itu sendiri. Menurut beliau, kelebihan yang dimiliki dari sudut ekonomi dan geografi (tempat tinggal) akan menentukan sama ada seseorang pelajar itu berpeluang untuk mendapatkan internship ataupun tidak.

” Kebanyakan peluang-peluang (
internship
/latihan industri) ini berada di bandar-bandar besar seperti di KL, Pulau Pinang, ataupun Johor. Jadi kita tahu secara amnya mereka yang tinggal di bandar-bandar besar ini secara agregatnya lebih baik dari segi sosioekonominya berbanding mereka yang tinggal di luar bandar. “

Beliau juga memetik beberapa kajian yang meneliti pengalaman
internship
 yang dirasai pelajar-pelajar dari keluarga berpendapatan rendah di dalam institusi-insitusi pembelajaran bertaraf elit. Menurut Shakira, pengalaman
internship
yang dialami oleh pelajar-pelajar ini adalah tidak serupa meskipun mereka berada di dalam institusi pembelajaran yang sama dengan pelajar-pelajar yang datang dari keluarga yang mempunyai status sosioekonomi lebih tinggi.

” Di universiti yang berprestij itu sendiri, peluang latihan industri tidaklah sama rata kepada semua pelajar. Pelajar-pelajar dari keluarga berpendapatan rendah seperti di Harvard misalnya, pada waktu cuti mereka perlu bekerja untuk membayar yuran-yuran pengajian. Kena balik tolong keluarga. Jadi peluang latihan industri (
yang relevan dengan bidang mereka
) itu tidak ada kepada mereka walaupun mereka sudah berada di dalam tempat-tempat pembelajaran yang elit

“Ada buku oleh Anthony Jack yang menunjukkan memang kalau di dalam universiti berprestij di Amerika Syarikat, pengalaman yang dialami oleh pelajar-pelajar adalah berbeza. Dan apa yang membezakan adalah latar belakang sosioekonomi pelajar itu sendiri “

Di serata dunia, tempat dimana seseorang pelajar itu menjalankan latihan industri merupakan satu aspek penting yang akan membantu mereka mendapatkan pekerjaan tetap setelah tamat belajar. Perkara ini ditambah lagi dengan penggunaan Linkedin yang semakin meluas ketika ini.

Walaubagaimanapun, fasa latihan industri yang perlu dilalui oleh pelajar-pelajar, terutamanya di Malaysia, bukanlah fasa yang mudah buat kebanyakan dari mereka. Hal ini kerana latihan industri yang dilaksanakan di negara ini secara amnya sering memberikan elaun yang rendah, malah kebanyakannya lebih rendah dari gaji minimum RM1,500.

Dalam keadaan yang lebih ekstrem, ada sesetengah pelajar yang terpaksa melalui fasa latihan industri tanpa mendapat sebarang elaun untuk menyara kehidupan mereka sepanjang tempoh latihan industri tersebut. Tiada apa-apa yang mampu dilakukan para pelajar ini kerana latihan industri merupakan salah satu prasyarat yang diwajibkan buat mereka untuk menamatkan pengajian.

Shakira yang ditanya lanjut mengenai isu ini berkata hak-hak pelajar yang menjalankan latihan industri perlu dilindungi dengan mewujudkan kontrak atau terma-terma rujukan (
term of reference
) agar mereka tidak terdedah kepada eskploitasi yang tidak sepatutnya.

Beliau juga berpendapat bahawa elaun minimum perlu diperkenalkan oleh Kerajaan agar kos-kos berkaitan, seperti perbelanjaaan pengangkutan, sewa bilik dan pelbagai kos sara hidup lain boleh dibiayai oleh pelajar itu sendiri sepanjang tempoh latihan industri.

” Perlu ada kontrak ataupun terma-terma rujukan (
term of reference
) untuk setiap latihan industri yang dibuat oleh pelajar. Ada dua sebab kenapa perlu ada kontrak, pertama kita nak beri peluang yang sama kepada semua pelajar-pelajar universiti tanpa mengira latar belakang. Kedua, untuk mengelakkan sebarang eksploitasi…… Kita tidak mahu pelajar dikerah kerja sampai lewat malam ataupun hujung minggu, ataupun melakukan kerja-kerja yang berisiko ataupun berbahaya. “

Ikuti Ekonomi Rakyat di Telegram


Bos Top Glove, Lim Wee Chai Bakal Terima RM707 Juta Dividen Pada 23 Mac ini

Share it
Keuntungan Selepas Cukai Top Glove

Syarikat pengeluar sarung tangan terbesar dunia, Top Glove mencatatkan keuntungan besar pada suku kedua bagi tahun kewangan 2021. Syarikat tersebut merekodkan keuntungan selepas cukai sebanyak RM2.9 bilion, 24 kali ganda lebih tinggi berbanding suku yang sama tahun sebelumnya.

Hasil Top Glove juga mencanak naik kepada RM5.3 bilion susulan permintaan luar biasa sarung tangan disebabkan pandemik Covid-19, meningkat lebih empat kali ganda berbanding tahun sebelumnya.

Pengasas Top Glove, Lim Wee Chai yang memegang 35% saham Top Glove dijangka bakal menerima dividen sebanyak RM707 juta pada 23 Mac ini setelah Top Glove mengisytiharkan dividen 25.2 sen sesaham.

Pada Disember lalu, beliau yang mempunyai kekayaan bernilai hampir RM15 bilion telah menerima dividen sebanyak RM460 juta. Ini bermaksud jumlah dalam tempoh enam bulan yang lepas, beliau menerima keseluruhan RM1.16 bilion pulangan dividen.

Top Glove pada tahun kewangan ini diunjurkan meraih keuntungan sebanyak RM9.3 bilion, 455% lebih tinggi berbanding tahun lalu. Pendapatan juga dianggarkan meningkat melebihi RM20 bilion pada tahun ini.

Top Glove Belanja RM438 Juta Untuk Beli Balik Saham Syarikat Mereka

Beli Balik Saham

Modal Pasaran syarikat ini kini bernilai RM41 bilion sekaligus meletakkan Top Glove sebagai syarikat ketujuh terbesar yang tersenarai di dalam Bursa Malaysia. Dalam kata lain, nilai pasaran Top Glove hampir menyamai nilai gabungan kedua-dua syarikat RHB Bank Berhad dan Genting Malaysia Berhad.

Syarikat ini juga telah menjalankan operasi membeli balik saham dengan aktif apabila membeli balik saham Top Glove kira-kira sebanyak RM438 juta sejak 20 November tahun lalu. Ini bermaksud Top Glove kini memegang saham syarikat mereka sebanyak 202 juta unit ataupun bersamaan RM1.1 bilion setelah berbelanja ratusan juta ringgit untuk aktiviti membeli balik saham tahun lepas.

Aktiviti membeli balik saham oleh syarikat yang tersenarai sering dikritik kerana langkah tersebut dianggap sebagai kurang produktif berbanding membuat pelaburan ataupun meningkatkan gaji pekerja.

Lim Wee Chai Terima RM1.167 Bilion Dividen Dalam Tempoh Kurang Enam Bulan

Top Glove sebelum ini dilanda pelbagai kontroversi apabila lebih 5,000 orang disahkan positif Covid-19 yang berpunca dari kluster Teratai. Selain itu, pentadbiran Amerika Syarikat juga melarang dua anak syarikat Top Glove untuk mengimport barangannya masuk ke AS atas dakwaan layanan buruk terhadap pekerja.

Syarikat-syarikat pengeluar sarung tangan yang meraih durian runtuh gara-gara krisis kesihatan ini juga menjadi sasaran beberapa pihak untuk mengenakan cukai durian runtuh susulan keuntungan besar yang dinikmati mereka.

Dua minggu lalu, laporan Nikkei Asia menyatakan bahawa Top Glove berminat untuk menyenaraikan saham syarikat teresbut di Hong Kong meskipun proses vaksinasi sedang berlangsung. Menurut Top Glove, mereka positif terhadap prospek pasca-Covid dan berharap dapat mengukuhkan kedudukannya sebagai pengeluar sarung tangan terbesar dunia.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram